Euroopan yhteisön ja Tyynenmeren valtioiden välinen väliaikainen kumppanuussopimus - Pöytäkirjat - Päätösasiakirja - Julistukset



Virallinen lehti nro L 272 , 16/10/2009 s. 0002 - 0715



Euroopan yhteisön ja Tyynenmeren valtioiden välinen väliaikainen kumppanuussopimus EUROOPAN YHTEISÖ, jäljempänä "EY-osapuoli", sekä FIDŽISAARTEN TASAVALTA, ja PAPUA-UUDEN-GUINEAN ITSENÄINEN VALTIO, jäljempänä "Papua-Uusi-Guinea", joista jäljempänä käytetään yhdessä nimitystä "Tyynenmeren valtiot", jotka OTTAVAT HUOMIOON Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välisen Cotonoussa 23 päivänä kesäkuuta 2000 allekirjoitetun ja vuonna 2005 tarkistetun kumppanuussopimuksen, jäljempänä "Cotonoun sopimus"; OTTAVAT HUOMIOON, että Cotonoun sopimuksella myönnettyjen kauppaetujen voimassaolo päättyy 31 päivänä joulukuuta 2007; OTTAVAT HUOMIOON ne kielteiset vaikutukset, joita Cotonoun sopimuksella myönnettyjen kauppaetujen voimassaolon päättymisellä voi olla Euroopan yhteisöön suuntautuvan Tyynenmeren valtioiden vientiin, jos WTO:n sääntöjen kanssa yhteensopivia kaupan jatkojärjestelyjä ei ole saatu voimaan 31 päivään joulukuuta 2007 mennessä, ja sen, että tämän vuoksi on tarpeen laatia väliaikainen kumppanuussopimus, jolla turvataan niiden Tyynenmeren valtioiden kauppa- ja kehitysedut, joihin vaikutukset kohdistuvat; OTTAVAT HUOMIOON, että EY-osapuoli on tarjonnut parempaa markkinoillepääsyä talouskumppanuussopimusneuvotteluiden puitteissa ja että Tyynenmeren valtiot haluavat hyötyä tästä tarjouksesta 1 päivästä tammikuuta 2008 alkaen; VAHVISTAVAT sitoutuneensa edelleen käynnissä oleviin neuvotteluihin, joiden tavoitteena on kattavan talouskumppanuussopimuksen tekeminen 31 päivään joulukuuta 2008 mennessä siten, että siihen sisältyvät kaikki tarvittavat osat ja että se koskee kaikkia kyseessä olevia Tyynenmeren saaria; VAHVISTAVAT, että kehitysyhteistyö on kattavan talouskumppanuussopimuksen keskeinen osa ja olennainen tekijä sen tavoitteiden saavuttamiseksi; VAHVISTAVAT sitoutuneensa Cotonoun sopimuksen tavoitteisiin ja täytäntöönpanoon ja vahvistavat halunsa rakentaa toimintaa näiden sitoumusten pohjalle; VAHVISTAVAT sitoutuneensa kunnioittamaan ihmisoikeuksia, demokratian periaatteita, oikeusvaltioperiaatetta ja hyvää hallintotapaa, jotka muodostavat Cotonoun sopimuksen olennaiset ja perustavanlaatuiset osatekijät, ja vahvistavat sitoutuneensa kestävään ja tasapuoliseen kehitykseen sekä aktiivisen ja järjestäytyneen kansalaisyhteiskunnan yhä suurempaan osallistumiseen, jotka markkinatalouden ohella ovat ne keskeisimmät Cotonoun sopimuksessa tunnustetut osatekijät, joilla edistetään kumppanuuden tavoitteiden saavuttamista; VAHVISTAVAT sitoutuneensa pyrkimään yhdessä Cotonoun sopimuksella vahvistettujen tavoitteiden saavuttamiseen; näitä ovat köyhyyden poistaminen, kestävä kehitys ja Tyynenmeren valtioiden asteittainen integroituminen maailmantalouteen siten, että niiden poliittiset ja kehityspainopisteet otetaan asianmukaisesti huomioon; VAHVISTAVAT sitoutuneensa tukemaan alueellista yhdentymisprosessia Tyynenmeren alueella ja erityisesti edistämään alueellista talouden yhdentymistä keskeisenä välineenä, kun tuetaan niiden yhdentymistä maailmantalouteen ja autetaan niitä kohtaamaan maailmanlaajuistumisen haasteet sekä saavuttamaan niiden tavoittelema taloudellinen ja yhteiskunnallinen edistyminen; HALUAVAT tehdä tiivistä kansallisen tason yhteistyötä Cotonoun sopimuksen mukaisten nykyisten rakenteiden tarjoamissa puitteissa, jotta kehitysyhteistyön ja tämän sopimuksen tavoitteiden välinen synergia voitaisiin maksimoida; HALUAVAT asteittain poistaa väliltään kaupan esteitä ja ottaa samalla huomioon epäsymmetrisyyden ja joustavuuden periaatteet; HALUAVAT luoda Tyynenmeren valtioiden ja Euroopan yhteisön väliselle kaupalle entistä paremmat järjestelyt puitteissa, jotka vastaavat niiden velvoitteita Maailman kauppajärjestössä (WTO); HALUAVAT luoda institutionaaliset puitteet niiden väliaikaiselle kumppanuussopimukselle ja järjestelyn sellaisten riitojen ratkaisemiseksi tämän sopimuksen tavoitteiden mukaisesti, joita tällaisessa suhteessa voi syntyä, OVAT PÄÄTTÄNEET TEHDÄ TÄMÄN SOPIMUKSEN: I OSA KAUPPAKUMPPANUUS KESTÄVÄÄ KEHITYSTÄ VARTEN 1 artikla Tavoitteet Tämän sopimuksen tavoitteena on a) tehdä mahdolliseksi se, että Tyynenmeren valtiot hyötyvät EY-osapuolen talouskumppanuussopimusneuvotteluiden puitteissa tarjoamasta paremmasta markkinoillepääsystä, ja samalla välttää kaupan keskeytyminen Tyynenmeren valtioiden ja Euroopan yhteisön välillä, kun Cotonoun sopimuksella myönnettyjen kauppaetujen voimassaolo päättyi 31 päivänä joulukuuta 2007 eikä kattavaa talouskumppanuussopimusta Tyynenmeren valtioiden sekä EY-osapuolen ja tapauksesta riippuen sen jäsenvaltioiden välillä vielä ole saatu valmiiksi b) edistää Tyynenmeren valtioiden kestävää kehitystä ja asteittaista yhdentymistä maailmantalouteen niiden poliittisten valintojen ja kehittämispainopisteiden mukaisesti c) perustaa osapuolten välille niiden yhteiseen etuun perustuva vapaakauppa-alue, ja tämän tavoitteen toteuttamiseksi vapauttaa kauppaa asteittain tavalla, joka on yhteensopiva sovellettavien WTO-sääntöjen sekä epäsymmetrian periaatteen kanssa ja oikeassa suhteessa Tyynenmeren valtioiden erityistarpeisiin ja valmiuksiin tämän sopimuksen mukaisten sitoumusten tasojen ja ajoituksen osalta d) luoda soveltuvat riitojenratkaisujärjestelyt e) luoda soveltuvat institutionaaliset järjestelyt. 2 artikla Periaatteet 1. Tämä sopimus perustuu Cotonoun sopimuksen perusperiaatteisiin sekä sen 2 ja 9 artiklan olennaisiin ja perustavanlaatuisiin määräyksiin. Tämän sopimuksen lähtökohtana ovat Cotonoun sopimuksen määräykset ja aiemmat alueellisen yhteistyön ja yhdentymisen alalla tehdyt AKT-EY-kumppanuussopimukset sekä talous- ja kauppayhteistyö. 2. Osapuolet sopivat, että Cotonoun sopimus ja tämä sopimus pannaan täytäntöön toisiaan täydentävällä ja vahvistavalla tavalla. 3 artikla Kestävä kehitys 1. Osapuolet vahvistavat, että kestävän kehityksen tavoite on erottamaton osa tämän sopimuksen määräyksiä Cotonoun sopimuksen 1, 2 ja 9 artiklassa määrättyjen kattavien tavoitteiden ja periaatteiden ja erityisesti sen yleisen sitoumuksen mukaisesti, joka koskee köyhyyden vähentämistä ja lopulta sen poistamista tavalla, joka on yhteensopiva kestävän kehityksen tavoitteiden kanssa. 2. Osapuolet katsovat, että tätä tavoitetta sovelletaan käsillä olevaan sopimukseen sitoumuksena, jonka mukaan a) tämän sopimuksen soveltamisessa on täysimittaisesti otettava huomioon eri maiden väestön ja tulevien sukupolvien inhimilliset, kulttuuriset, taloudelliset, sosiaaliset sekä terveyteen ja ympäristöön liittyvät edut b) päätöksentekomenetelmiin sisältyvät omistajuuden, osallistumisen ja vuoropuhelun perusperiaatteet. 3. Tämän tuloksena osapuolet sopivat tekevänsä yhteistyötä, jotta ihmiskeskeinen kestävä kehitys toteutuisi, sillä ihminen on kehityksen tärkein edunsaaja. 4 artikla Alueellinen yhdentyminen 1. Tämä sopimus rakentuu syvenevälle alueelliselle yhdentymiselle ja tällainen yhdentyminen on myös sopimuksen tavoite, jonka edelleen kehittämiseksi osapuolet sitoutuvat toimimaan yhteistyössä. 2. Mikään tässä sopimuksessa ei estä osapuolia tekemästä sopimusta vapaakauppa-alueesta tai tuliliitosta tai muuta vapaakauppasopimusta jonkin kolmannen maan kanssa. 5 artikla Yhteistyö kansainvälisillä foorumeilla 1. Osapuolet pyrkivät tekemään yhteistyötä kaikilla kansainvälisillä foorumeilla, joilla käsitellään tämän sopimuksen kannalta merkityksellisiä kysymyksiä. 2. Osapuolet tunnustavat sen arvokkaan panoksen, jonka alueelliset järjestöt voivat antaa tämän sopimuksen tavoitteiden saavuttamiseen. Osapuolet sopivat tiiviistä yhteistyöstä Tyynenmeren nykyisten alueellisten järjestöjen ja ohjelmien kanssa aina, kun se on hyödyllistä ja mahdollista tämän sopimuksen täytäntöönpanon tukemiseksi. II OSA TAVARAKAUPPA 6 artikla Soveltamisala Tätä sopimusta sovelletaan Euroopan yhteisöstä tai Tyynenmeren valtioista peräisin oleviin tuotteisiin, jotka kuuluvat ryhmiin 01–97 EY-osapuolen ja Tyynenmeren valtioiden tariffinimikkeistöissä, jotka ovat harmonoituun tavarankuvaus- ja koodausjärjestelmään (HS) sovellettavien luokittelusääntöjen mukaisia. 1 LUKU Tullit 7 artikla Tullit ja muut maksut 1. Tullilla tarkoitetaan mitä tahansa tavaran tuontiin sovellettavaa tai niihin liittyvää tullia tai muuta maksua, myös kaikkia tuonnin yhteydessä kannettavia lisäveroja tai -maksuja, mutta ei kuitenkaan seuraavia: a) sisäiset verot ja muut sisäiset maksut, jotka kannetaan 23 artiklan mukaisesti; b) polkumyynti- tai tasoitustullit tai suojatoimenpiteet, joita sovelletaan II osan 2 luvun mukaisesti; c) palkkiot tai muut maksut, jotka kannetaan 2 kohdan mukaisesti. 2. Edellä 1 kohdan c alakohdassa tarkoitettujen palkkioiden ja maksujen määrä rajoitetaan tarjottujen palvelujen likimääräisiin kustannuksiin, eivätkä ne saa merkitä kotimarkkinatuotteiden välillistä suojelua tai tuonnin verotusta. Mitään tällaisia palkkioita ja maksuja ei saa periä arvoon perustuvina. 8 artikla Alkuperäsäännöt Tätä lukua sovellettaessa "peräisin olevalla" tarkoitetaan sellaista tuotetta, joka täyttää tämän sopimuksen pöytäkirjassa II vahvistetut alkuperäsäännöt. Viiden vuoden kuluessa tämän sopimuksen voimaantulosta osapuolten on tarkistettava nämä säännökset, jotta alkuperän määrittelyssä käytettyjä käsitteitä ja menetelmiä voitaisiin edelleen yksinkertaistaa Tyynenmeren valtioiden kehitystarpeiden valossa. Osapuolet ottavat tällaisessa tarkistuksessa huomioon varmuuden tarjoamisen sijoittajille, teknologian ja tuotantoprosessien kehityksen ja kaikki muut tekijät, mukaan lukien tapauksesta riippuen käynnissä olevat alkuperäsääntöjen uudistukset ja soveltuvien järjestelyjen luomisen osapuolten ja Tyynenmeren valtioiden välistä hallinnollista yhteistyötä varten, jotka voivat edellyttää muutoksia pöytäkirjan säännöksiin. Viimeistään vuosi ennen tämän kauden päättymistä osapuolet aloittavat pöytäkirjaa koskevat neuvottelut, joiden tarkoituksena on muuttaa sitä tai korvata se. Kaikki tällaiset muutokset tai korvaamiset tehdään kauppakomitean päätöksellä. 9 artikla Tavaroiden luokittelu Tavarat luokitellaan EY-osapuolen ja Tyynenmeren valtioiden välisessä kaupassa kunkin osapuolen tariffinimikkeistössä määrätyllä tavalla harmonoidun tavarankuvaus- ja koodausjärjestelmän mukaisesti. 10 artikla Tullien poistaminen vienniltä Sen enempää EY-osapuoli kuin Tyynenmeren valtiotkaan eivät saa ylläpitää tai ottaa käyttöön toiseen osapuoleen suuntautuvaan tavaran vientiin sovellettavia tai siihen liittyviä tulleja, veroja tai muita palkkioita ja maksuja, jotka koskevat toiseen osapuoleen vietäviä tavaroita ja jotka ylittävät vastaavia sisäiseen myyntiin tarkoitettuja tavaroita koskevat tullit, verot tai muut palkkiot ja maksut lukuun ottamatta seuraavia tapauksia: a) tällaiset toimenpiteet ovat yhdessä kotimaisten toimenpiteiden kanssa tarpeen Tyynenmeren valtion verotuksellisen vakavaraisuuden tai ympäristön suojelun turvaamiseksi, ja b) poikkeuksellisissa olosuhteissa, kun Tyynenmeren valtio voi perustella kehityksensä alkuvaiheessa olevien tuotannonalojen erityissuojelun, kyseinen Tyynenmeren valtio voi ottaa käyttöön väliaikaisia vientiveroja, jotka koskevat rajattua määrää EY-markkinoille tarkoitettuja tuotteita, sen jälkeen, kun tästä on yhdessä sovittu EY-osapuolen kanssa [1]. 11 artikla Tyynenmeren valtioista peräisin oleviin tuotteisiin sovellettavat tullit Tyynenmeren valtioista peräisin olevia tuotteita tuodaan EY-osapuoleen tullitta, lukuun ottamatta liitteessä I tarkoitettuja tuotteita siinä määritellyin edellytyksin. 12 artikla EY-osapuolesta peräisin oleviin tuotteisiin sovellettavat tullit EY-osapuolesta peräisin olevien tuotteiden tuonnissa tulleja alennetaan tai ne poistetaan liitteen II määräysten mukaisesti. 13 artikla Tullisitoumusten muuttaminen Jos jonkin tuotteen tuonnissa ilmenee vakavia vaikeuksia, tällaisia vaikeuksia kokeva Tyynenmeren valtio voi pyytää kauppakomiteaa tarkastelemaan tullien vähentämisen ja poistamisen aikataulua, jotta kyseistä vähentämis- ja poistamisaikataulua voitaisiin tarvittaessa yhteisellä sopimuksella muuttaa. Kauppakomitean päätöksellä voidaan muuttaa liitettä II kaikilla soveltuviksi katsotuilla tavoilla. Osapuolten on varmistettava, ettei mikään tällainen muutos aiheuta tämän sopimuksen yhteensopimattomuutta tullitariffeja ja kauppaa koskevan yleissopimuksen 1994, jäljempänä "GATT 1994 -sopimus", XXIV artiklan vaatimuksiin nähden. 14 artikla Vallitsevan tilan säilyttäminen Osapuolten välisessä kaupassa ei oteta käyttöön uusia tulleja eikä nykyisin käytössä olevia tulleja koroteta tämän sopimuksen voimaantulosta alkaen minkään sellaisen tuotteen osalta, jota vapauttamissitoumukset koskevat. 15 artikla Tavaroiden liikkuvuus 1. Tulli kannetaan ainoastaan kerran EY-osapuolesta tai Tyynenmeren valtioista peräisin olevista tavaroista. Kun tullit on kannettu, kummastakin osapuolesta peräisin olevat tavarat liikkuvat vapaasti EY-osapuolen tai Tyynenmeren valtioiden alueella ilman muita tullimaksuja. 2. Sen estämättä, mitä 1 kohdassa määrätään, ja niihin tullinimikkeisiin kuuluvien tavaroiden osalta, joista tulleja ei ole vielä poistettu kaikissa Tyynenmeren valtioissa, on kaikki tullit, jotka on maksettu tuonnista johonkin Tyynenmeren valtioon, korvattava täysimääräisesti ja viipymättä, kun tavarat poistuvat siltä tullialueelta, johon ne on ensiksi tuotu. Tällaisesta tuotteesta on maksettava tullia niiden kulutusmaassa. 3. Osapuolet sopivat yhteistyöstä, jotta tavaroiden liikkuvuutta voidaan helpottaa ja tullimenettelyitä yksinkertaistaa 4 luvun määräysten mukaisesti. 16 artikla Syrjintäkielto 1. Tämän luvun soveltamisalaan kuuluvien asioiden osalta EY-osapuoli myöntää Tyynenmeren valtioille sellaisen etuuskohtelun, joka mahdollisesti johtuu EY-osapuolen liittymisestä vapaakauppasopimukseen kolmansien osapuolten kanssa tämän sopimuksen allekirjoittamisen jälkeen. 2. Tämän luvun soveltamisalan osalta Tyynenmeren valtiot myöntävät EY-osapuolelle kaiken sellaisen etuuskohtelun, joka mahdollisesti johtuu Tyynenmeren valtioiden liittymisestä vapaakauppasopimukseen jonkin kaupan kannalta merkittävän talouden kanssa tämän sopimuksen allekirjoittamisen jälkeen. 3. Jos yksi tai useampi Tyynenmeren valtio voi osoittaa, että jokin kolmas osapuoli on tarjonnut niille merkittävästi EY-osapuolen tarjoamaa edullisemman tavaroiden kohtelun, mukaan lukien alkuperäsäännöt, osapuolet kuulevat toisiaan ja voivat yhdessä päättää, miten 2 kohdan määräykset voidaan parhaiten panna täytäntöön. 4. Tämän luvun määräyksiä ei tulkita siten, että ne velvoittaisivat EY-osapuolta tai mitään Tyynenmeren valtiota myöntämään vastavuoroisesti mahdollisen etuuskohtelun, jota sovelletaan siksi, että EY-osapuoli tai jokin Tyynenmeren valtio on osapuolena kolmansien osapuolten kanssa tehdyssä vapaakauppasopimuksessa tämän sopimuksen allekirjoittamispäivänä. 5. Tässä artiklassa "vapaakauppasopimuksella" tarkoitetaan sellaista sopimusta, jolla vapautetaan kauppaa huomattavasti ja poistetaan osapuolten välinen syrjintä kokonaan tai vähennetään sitä huomattavassa määrin poistamalla esiintyvät syrjivät toimenpiteet ja/tai kieltämällä uusien syrjivien tai aiempaa syrjivämpien toimenpiteiden käyttöönotto joko tämän sopimuksen voimaan tullessa tai kohtuullisen aikataulun mukaisesti. 6. Tässä artiklassa "kaupan kannalta merkittävällä taloudella" tarkoitetaan mitä tahansa kehittynyttä maata taikka sellaista maata, jonka osuus maailman vuosittaisesta tavaraviennistä on enemmän kuin 1 prosentti sinä vuonna, joka edeltää 2 kohdassa tarkoitetun vapaakauppasopimuksen voimaantuloa, tai mitä tahansa sellaisten maiden ryhmää, joiden vuosittainen osuus maailman tavaraviennistä erikseen tai yhdessä taikka vapaakauppasopimuksen avulla on enemmän kuin 1,5 prosenttia sinä vuonna, joka edeltää 2 kohdassa tarkoitetun vapaakauppasopimuksen voimaantuloa [2]. 17 artikla Erityismääräykset hallinnollisesta yhteistyöstä tulliasioissa 1. Osapuolet sopivat, että hallinnollinen yhteistyö on välttämätöntä tämän osan nojalla myönnetyn etuuskohtelun täytäntöönpanemiseksi ja valvomiseksi ja vahvistavat sitoutuvansa sääntöjenvastaisuuksien ja petosten torjuntaan tullialalla ja siihen liittyvissä asioissa. 2. Jos osapuoli tai Tyynenmeren valtio puolueettomien tietojen perusteella toteaa, että hallinnollista yhteistyötä on laiminlyöty ja/tai että sääntöjenvastaisuuksia tai petoksia ilmenee, asianomainen osapuoli tai Tyynenmeren valtio voi keskeyttää väliaikaisesti tämän artiklan mukaisesti myönnetyn etuuskohtelun yhdeltä tai useammalta tuotteelta. 3. Tässä artiklassa hallinnollisen yhteistyön laiminlyönnillä tarkoitetaan muun muassa: a) tuotteen (tuotteiden) alkuperäaseman tarkastamista koskevien velvoitteiden toistuvaa laiminlyöntiä; b) toistuvaa kieltäytymistä tai aiheetonta viivyttelyä alkuperäselvityksen jälkitarkastusta suoritettaessa ja/tai ilmoitettaessa kyseisen tarkastuksen tuloksista; c) toistuvaa kieltäytymistä tai aiheetonta viivyttelyä luvan hankkimisessa hallinnolliseen yhteistyöhön liittyvien käyntien tekemiseen asiakirjojen aitouden tai kyseisen etuuskohtelun myöntämisen kannalta merkityksellisten tietojen paikkansapitävyyden tarkastamiseksi. Tässä artiklassa tarkoitettu sääntöjenvastaisuus tai petos voidaan havaita muun muassa silloin, kun tapauksesta riippuen toisen osapuolen tai Tyynenmeren valtion tavanomaisen tuotantotason ja vientikapasiteetin ylittävä tavaroiden tuonnin nopea ja ilman riittävää perustetta tapahtuva kasvu voidaan yhdistää sääntöjenvastaisuutta tai petosta koskevaan puolueettomaan tietoon. 4. Edellä 2 kohdassa tarkoitetun väliaikaisen keskeyttämisen soveltamisedellytykset ovat seuraavat: a) Tapauksesta riippuen sen osapuolen tai Tyynenmeren valtion, joka on puolueettomien tietojen perusteella havainnut hallinnollisen yhteistyön laiminlyönnin ja/tai sääntöjenvastaisuuden tai petoksen, on viipymättä ilmoitettava kauppakomitealle havainnostaan ja sitä koskevista puolueettomista tiedoistaan ja aloitettava kauppakomiteassa kaikkeen asiaan liittyvään tietoon ja puolueettomiin tuloksiin perustuvat neuvottelut, jotta löydettäisiin sekä EY-osapuolen että tapauksesta riippuen yhden tai useamman Tyynenmeren valtion kannalta hyväksyttävissä oleva ratkaisu. b) Kun osapuolet ovat aloittaneet edellä mainitut neuvottelut kauppakomiteassa eivätkä ole löytäneet hyväksyttävissä olevaa ratkaisua kolmen kuukauden kuluessa ilmoituksen tekemisestä, asianomainen osapuoli tai Tyynenmeren valtio voi keskeyttää väliaikaisesti kyseisen tuotteen tai kyseisten tuotteiden etuuskohtelun. Väliaikaisesta keskeyttämisestä on ilmoitettava viipymättä kauppakomitealle. c) Tässä artiklassa tarkoitettu väliaikainen keskeytys ei saa kestää pidempään kuin asianomaisen osapuolen tai Tyynenmeren valtion taloudellisten etujen suojaamiseksi on tarpeen. Väliaikainen keskeytys on voimassa enintään kuuden kuukauden ajanjakson, joka voidaan uusia. Etuuskohtelun väliaikaisesta keskeytyksestä on ilmoitettava kyseiselle osapuolelle tai Tyynenmeren valtiolle sekä kauppakomitealle välittömästi sen voimaantulon jälkeen. Keskeytyksestä neuvotellaan kauppakomiteassa säännöllisin väliajoin, ja ensisijaisena tavoitteena on lopettaa se heti, kun sen soveltamisen edellytykset eivät enää täyty. 5. Tehdessään kauppakomitealle tämän artiklan 4 kohdan a alakohdassa tarkoitetun ilmoituksen asianomaisen osapuolen tai Tyynenmeren valtion on julkaistava virallisessa lehdessään ilmoitus maahantuojille. Ilmoituksessa on täsmennettävä, että asianomaisen tuotteen ja asianomaisen alkuperän osalta on havaittu puolueettomiin tietoihin perustuva hallinnollisen yhteistyön laiminlyönti ja/tai sääntöjenvastaisuus tai petos. 18 artikla Hallinnollisten virheiden käsittely Osapuolet tunnustavat kummankin oikeuden korjata virheitä tämän sopimuksen täytäntöönpanon aikana. Jos virheitä havaitaan, kumpi tahansa osapuoli voi pyytää kauppakomiteaa tarkastelemaan mahdollisuuksia toteuttaa soveltuvia toimenpiteitä tilanteen ratkaisemiseksi. 2 LUKU Kaupan suojavälineet 19 artikla Polkumyynti- ja tasoitustoimenpiteet 1. Jollei tämän artiklan määräyksistä muuta johdu, tämä sopimus ei estä EY-osapuolta tai Tyynenmeren valtioita, sekä WTO:n jäseniä että muita, joko yksittäin tai yhdessä hyväksymästä polkumyynti- tai tasoitustoimenpiteitä sovellettavien WTO-sopimusten mukaisesti. Tämän artiklan soveltamista varten alkuperä määritellään osapuolten etuuskohteluun oikeuttamattomien alkuperäsääntöjen mukaisesti. 2. Ennen kuin EY-osapuoli voi määrätä lopullisia polkumyynti- tai tasoitustulleja Tyynenmeren valtioista tuotaville tuotteille, sen on harkittava mahdollisuutta käyttää EY-lainsäädännön mukaisesti rakentavia keinoja, sellaisina kuin niistä määrätään sovellettavissa WTO-sopimuksissa. EY-osapuoli tarjoaa tässä yhteydessä tarkoituksenmukaista apua Tyynenmeren valtioiden viejille, jotka ehdottavat tällaisia rakentavia keinoja. 3. Jos jonkin alueen tai pienalueen viranomainen on määrännyt kahta tai useampaa Tyynenmeren valtiota koskevia polkumyynti- tai tasoitustoimenpiteitä, oikeudellinen valvonta tapahtuu yhdellä ainoalla foorumilla myös valitusvaiheessa. 4. Jos polkumyynti- tai tasoitustoimenpiteitä voidaan määrätä sekä alueen ja pienalueen tasolla että kansallisesti, tapauksesta riippuen osapuolten tai Tyynenmeren valtioiden on varmistettava, että alue- ja pienaluetason viranomaiset ja toisaalta kansalliset viranomaiset eivät sovella tällaisia toimenpiteitä samanaikaisesti samaan tuotteeseen. 5. EY-osapuolen on ilmoitettava vientiä harjoittaville Tyynenmeren valtioille vastaanotettuaan valituksen, johon on liitetty asianmukainen selvitys, ennen tutkimuksen käynnistämistä. 6. Tämän artiklan määräyksiä sovelletaan kaikkiin tutkimuksiin, jotka on käynnistetty tämän sopimuksen voimaantulon jälkeen. 7. Tämän artiklan määräyksiin ei sovelleta tämän sopimuksen riitojenratkaisumääräyksiä. 20 artikla Monenväliset suojatoimenpiteet 1. Jollei tämän artiklan määräyksistä muuta johdu, tämä sopimus ei estä Tyynenmeren valtioita ja EY-osapuolta hyväksymästä toimenpiteitä GATT 1994 -sopimuksen XIX artiklan, suojalausekkeista tehdyn sopimuksen ja maataloudesta tehdyn sopimuksen 5 artiklan mukaisesti. Tämän artiklan soveltamista varten alkuperä on määritettävä osapuolten etuuskohteluun oikeuttamattomien alkuperäsääntöjen mukaisesti. 2. Sen estämättä, mitä 1 kohdassa määrätään, EY-osapuoli voi jättää tämän sopimuksen yleisten kehitystavoitteiden ja Tyynenmeren valtioiden talouden pienen koon vuoksi mistä tahansa Tyynenmeren valtiosta tulevan tuonnin sellaisten toimenpiteiden ulkopuolelle, jotka toteutetaan GATT 1994 -sopimuksen XIX artiklan, suojalausekkeista tehdyn WTO:n sopimuksen ja maataloudesta tehdyn sopimuksen 5 artiklan nojalla. 3. Edellä olevan 2 kohdan määräyksiä sovelletaan viiden vuoden ajan tämän sopimuksen voimaantulopäivästä alkaen. Viimeistään 120 päivää ennen tämän ajan päättymistä osapuolet tarkastelevat kyseisten määräysten toimivuutta selvittääkseen, olisiko niiden soveltamista jatkettava lisäkaudella, ottaen huomioon Tyynenmeren valtioiden kehitystarpeet. 4. Edellä olevan 1 kohdan määräyksiin ei sovelleta tämän sopimuksen riitojenratkaisumääräyksiä. 21 artikla Kahdenväliset suojatoimenpiteet 1. Sen estämättä, mitä 20 artiklassa määrätään, EY-osapuoli tai jokin Tyynenmeren valtio voi vaihtoehtoisia ratkaisuja tarkasteltuaan soveltaa tässä artiklassa vahvistettujen edellytysten ja menettelyiden mukaisesti kestoltaan rajattuja suojatoimenpiteitä, joilla poiketaan 11 ja 12 artiklan määräyksistä. 2. Edellä 1 kohdassa tarkoitettuja suojatoimenpiteitä voidaan toteuttaa, jos tietyn EY-osapuolesta tai Tyynenmeren valtiosta peräisin olevan tuotteen tuonti EY-osapuolen tai Tyynenmeren valtion alueelle lisääntyy niin paljon ja sellaisissa olosuhteissa, että tuonti aiheuttaa tai uhkaa aiheuttaa a) vakavaa vahinkoa samankaltaisen tai suoraan kilpailevan tuotteen kotimaisille tuottajille tuovien osapuolten tai Tyynenmeren valtioiden alueella; tai b) luonteeltaan taloudellisia tai yhteiskunnallisia häiriöitä jollakin talouden sektorilla tai toimialalla taikka vaikeuksia, jotka saattavat johtaa tuovien osapuolten tai Tyynenmeren valtioiden taloudellisen tilanteen huomattavaan heikentymiseen; tai c) häiriöitä kyseisen tuotteen kanssa samankaltaisten tai sen kanssa suoraan kilpailevien maataloustuotteiden [3] markkinoilla tai kyseisten markkinoiden sääntelymekanismeissa. 3. Tässä artiklassa tarkoitetuilla suojatoimenpiteillä ei saa ylittää sitä, mikä on tarpeen edellä 2 kohdassa ja 5 kohdan b alakohdassa määritellyn vakavan vahingon tai häiriöiden estämiseksi tai lievittämiseksi. Tuovien osapuolten tai Tyynenmeren valtioiden suojatoimenpiteitä voivat olla ainoastaan yksi tai useampi seuraavista: a) kyseiseen tuotteeseen sovellettavan tuontitullin lisäalennuksen suspendoiminen tämän sopimuksen mukaisesti b) kyseiseen tuotteeseen sovellettavan tullin korottaminen enintään muista WTO:n jäsenistä peräisin olevaan tuontiin sovelletun tullin suuruiseksi ja c) kyseistä tuotetta koskevien tariffikiintiöiden käyttöönotto. 4. Jos jotain yhdestä tai useammasta Tyynenmeren valtiosta peräisin olevaa tuotetta tuodaan yhdelle tai useammalle EY-osapuolen syrjäisimmistä alueista sellaisina lisääntyneinä määrinä ja sellaisin edellytyksin, että tuonti aiheuttaa tai uhkaa aiheuttaa jonkin edellä 2 kohdan a, b ja c alakohdassa tarkoitetuista tilanteista, EY-osapuoli voi 6–9 kohdassa vahvistettujen menettelyiden mukaisesti toteuttaa valvonta- tai suojatoimenpiteitä, jotka rajoittuvat kyseiseen alueeseen tai kyseisiin alueisiin, sanotun kuitenkaan rajoittamatta 1, 2 ja 3 kohdan soveltamista. 5. a) Jos EY-osapuolesta peräisin olevaa tuotetta tuodaan johonkin Tyynenmeren valtioon sellaisina lisääntyneinä määrinä ja sellaisin edellytyksin, että tuonti aiheuttaa tai uhkaa aiheuttaa jonkin edellä 2 kohdan a, b ja c alakohdassa tarkoitetuista tilanteista, kyseinen Tyynenmeren valtio voi 6–9 kohdassa vahvistettujen menettelyiden mukaisesti toteuttaa sen alueeseen rajoittuvia valvonta- tai suojatoimenpiteitä, sanotun kuitenkaan rajoittamatta 1, 2 ja 3 kohdan soveltamista. b) Tyynenmeren valtio voi toteuttaa suojatoimenpiteitä, jos EY-osapuolen alueelta peräisin olevaa tuotetta tuodaan tullinalennuksen vuoksi sen alueelle sellaisina lisääntyneinä määrinä ja sellaisissa olosuhteissa, että tuonti aiheuttaa tai uhkaa aiheuttaa häiriöitä kehityksensä alkuvaiheessa olevalle toimialalle, joka tuottaa kyseisen tuotteen kanssa samankaltaisia tai sen kanssa suoraan kilpailevia tuotteita. Tällaisia toimenpiteitä toteutetaan tuottavien ja kestävien toimialojen tukemiseksi, jotta ihmisten yleistä elintasoa voitaisiin kohottaa. Tällaista määräystä voidaan soveltaa vain kahdenkymmenen vuoden ajan tämän sopimuksen voimaantulopäivästä. Toimenpiteet on toteutettava edellä 6–9 kohdassa määrättyjen menettelyiden mukaisesti, lukuun ottamatta sitä, että toimenpiteiden alkuperäinen kesto voi olla seitsemän vuotta ja yhteisellä tarkastelulla on mahdollista jatkaa niitä kolmen vuoden lisäkaudella, kun kyseessä on muu kuin vähiten kehittynyt maa, ja että toimenpiteiden alkuperäinen kesto voi olla kaksitoista vuotta ja yhteisellä tarkastelulla on mahdollista jatkaa niitä kolmen vuoden lisäkaudella, kun kyseessä ovat pienet saarivaltiot ja Tyynenmeren vähiten kehittyneet valtiot. Tyynenmeren valtio ei voi missään tapauksessa nostaa tämän määräyksen nojalla EY-osapuolesta peräisin olevien tavaroiden tulleja enemmän kuin kolme prosenttia tullinimikkeestä tai enemmän kuin viisitoista prosenttia EY-osapuolesta peräisin olevien tavaroiden kokonaisarvosta, joka on laskettu tuonnin keskimääräisenä arvona edellisinä kolmena vuotena. 6. a) Tässä artiklassa tarkoitetut suojatoimenpiteet pidetään voimassa ainoastaan sen ajan, joka on tarpeen edellä 2, 4 ja 5 kohdassa määritellyn vakavan vahingon tai häiriöiden estämiseksi tai korjaamiseksi. b) Tässä artiklassa tarkoitettuja suojatoimenpiteitä sovelletaan enintään kahden vuoden ajan. Poikkeuksellisissa olosuhteissa tällaisia toimenpiteitä voidaan jatkaa lisäkaudella, joka on enintään kaksi vuotta. Jos jokin Tyynenmeren valtio soveltaa suojatoimenpidettä tai jos EY-osapuoli soveltaa toimenpidettä, joka on rajattu koskemaan yhtä tai useampaa sen syrjäisimmistä alueista, kyseistä toimenpidettä voidaan kuitenkin soveltaa enintään neljän vuoden ajan ja poikkeuksellisissa olosuhteissa toimenpidettä voidaan jatkaa neljän vuoden lisäjaksolla. c) Tässä artiklassa tarkoitettuihin suojatoimenpiteisiin, joiden kesto on enemmän kuin yksi vuosi, on liitettävä selkeät määräykset niiden asteittaisesta poistamisesta niille asetetun määräajan kuluessa. d) Tuotteeseen, jonka tuonnissa on aiemmin sovellettu suojatoimenpiteitä, ei saa kohdistaa tässä artiklassa tarkoitettuja suojatoimenpiteitä vähintään vuoteen aiemman toimenpiteen voimassaolon päättymisestä. 7. Edellä olevien 1–6 kohdan täytäntöön panemiseksi sovelletaan seuraavia määräyksiä: a) Jos EY-osapuoli tai jokin Tyynenmeren valtio katsoo, että jokin 2, 4 ja/tai 5 kohdassa määritellyistä olosuhteista on voimassa, sen on välittömästi annettava asia kauppakomitean tarkasteltavaksi. b) Kauppakomitea voi antaa tarvittavia suosituksia syntyneiden olosuhteiden korjaamiseksi. Jos kauppakomitea ei ole antanut suositusta olosuhteiden korjaamiseksi tai muuhun tyydyttävään ratkaisuun ei ole päästy 30 päivän kuluessa siitä, kun asia annettiin kauppakomitean tarkasteltavaksi, tuova EY-osapuoli tai Tyynenmeren valtio voi toteuttaa soveltuvia toimenpiteitä olosuhteiden korjaamiseksi tämän artiklan mukaisesti. c) EY-osapuolen tai kyseisen Tyynenmeren valtion on ennen minkään tässä artiklassa täsmennetyn toimenpiteen toteuttamista tai mahdollisimman pian, jos kyseessä on tapaus, johon sovelletaan tämän artiklan 8 kohtaa, toimitettava kauppakomitealle kaikki asiaan liittyvät tiedot, joita tilanteen huolellinen tarkastelu edellyttää, jotta päästäisiin osapuolten hyväksyttävissä olevaan ratkaisuun. d) Tämän artiklan mukaisia suojatoimenpiteitä valittaessa on etusijalle asetettava ne, joista on vähiten haittaa tämän sopimuksen toiminnalle. e) Tämän artiklan mukaisesti toteutetuista suojatoimenpiteistä on ilmoitettava viipymättä kauppakomitealle, jossa niistä neuvotellaan säännöllisin väliajoin, jolloin tavoitteena on erityisesti vahvistaa aikataulu niiden lakkauttamiseksi heti, kun olosuhteet sen sallivat. 8. Jos poikkeusolosuhteet edellyttävät välitöntä toimintaa, asianomainen tuova EY-osapuoli tai Tyynenmeren valtio voi toteuttaa 3, 4 ja/tai 5 kohdassa tarkoitetut toimenpiteet väliaikaisesti ilman, että 7 kohdan vaatimuksia noudatetaan. Tällaisia toimia voidaan toteuttaa enintään 180 päivän ajan, jos toimenpiteitä toteuttaa EY-osapuoli, ja 200 päivän ajan, jos niitä toteuttaa Tyynenmeren valtio tai jos EY-osapuolen toteuttamat toimenpiteet rajoittuvat yhteen tai useampaan sen syrjäisimmistä alueista. Tällaisen väliaikaisen toimen kesto lasketaan osaksi ensimmäistä soveltamisaikaa ja jotakin 6 kohdassa tarkoitettua lisäjaksoa. Tällaisia väliaikaisia toimenpiteitä toteutettaessa on otettava huomioon kaikkien osapuolten ja erityisesti pienten saarivaltioiden edut. Tapauksesta riippuen asianomaisen tuovan osapuolen tai Tyynenmeren valtion on ilmoitettava asiasta toiselle asianomaiselle osapuolelle, ja sen on välittömästi annettava asia kauppakomitean tarkasteltavaksi. 9. Jos tapauksesta riippuen tuova osapuoli tai Tyynenmeren valtio määrää jollekin tuotteelle hallinnollisen menettelyn, jonka tarkoituksena on nopeasti tarjota tietoja kauppavirroista, jotka voivat aiheuttaa tässä artiklassa tarkoitettuja ongelmia, sen on viipymättä ilmoitettava tästä kauppakomitealle. 10. Tämän artiklan määräysten mukaisesti toteutettuihin suojatoimenpiteisiin ei sovelleta riitojenratkaisumenettelyitä koskevia WTO:n määräyksiä. 3 LUKU Muut kuin tariffitoimenpiteet 22 artikla Määrällisten rajoitusten kieltäminen Jollei tässä sopimuksessa toisin määrätä, tämän sopimuksen tullessa voimaan on poistettava kaikki tavaroiden tuonnin ja viennin kiellot tai rajoitukset EY-osapuolen ja Tyynenmeren valtioiden väliltä, lukuun ottamatta tulleja, veroja, palkkioita ja muita maksuja, riippumatta siitä, onko ne saatettu voimaan kiintiöiden, tuonti- tai vientilisenssien tai muiden toimenpiteiden muodossa. Vastaavia uusia toimenpiteitä ei enää oteta käyttöön. Tämän artiklan määräykset eivät rajoita tämän II osassa olevan 2 luvun soveltamista. 23 artikla Kansallinen kohtelu sisäisen verotuksen ja sääntelyn alalla 1. Toisen osapuolen alueelta peräisin oleviin tuontituotteisiin ei saa soveltaa suoraan tai välillisesti muunlaisia sisäisiä veroja tai muita sisäisiä maksuja kuin niitä, joita sovelletaan suoraan tai välillisesti vastaaviin kansallisiin tuotteisiin. Osapuolet eivät myöskään saa muutoin soveltaa sisäisiä veroja tai muita sisäisiä maksuja tavalla, joka merkitsisi kansallisen tuotannon suojaamista. 2. Toisen osapuolen alueelta peräisin oleville tuontituotteille on myönnettävä yhtä edullinen kohtelu kuin vastaaville kansallisille tuotteille kaikkien sellaisten lakien, määräysten ja vaatimusten osalta, jotka vaikuttavat tuotteiden sisäiseen kauppaan, kaupaksi tarjoamiseen, ostoon, kuljetukseen, jakeluun tai käyttöön. Tämän kohdan määräykset eivät estä soveltamasta erilaisia sisäisiä kuljetusmaksuja, jotka perustuvat yksinomaan kuljetusvälineen taloudelliseen toimintaan eivätkä tuotteen kansallisuuteen. 3. Mikään osapuoli ei saa vahvistaa tai pitää voimassa tuotteiden sekoittamiseen, jalostamiseen tai käyttöön tiettyinä määrinä tai määräosuuksina liittyviä sisäisiä määrällisiä rajoituksia, jotka edellyttävät suoraan tai välillisesti, että tietty rajoituksen alaisen tuotteen määrä tai määräosuus hankitaan kotimarkkinalähteistä. Lisäksi jokainen osapuoli tai Tyynenmeren valtio pidättyy soveltamasta millään muulla tavoin sisäisiä määrällisiä rajoituksia kotimarkkinatuotantonsa suojaamiseksi. 4. Tämän artiklan määräykset eivät estä tukien maksamista tai verohelpotusten myöntämistä kansallisille tuottajille toimialojen kehittämistä varten, mukaan lukien kansallisille tuottajille suoritettavat maksut, joihin käytetään tämän artiklan määräysten mukaisesti sovellettujen sisäisten verojen tai maksujen tuottoja, sekä tuet, jotka perustuvat siihen, että viranomaiset hankkivat kansallisia tuotteita. 5. Tämän artiklan määräyksiä ei sovelleta julkisia hankintoja koskeviin lakeihin, asetuksiin, menettelyihin tai käytäntöihin. 24 artikla Maataloustuotteiden vientituki 1. EY-osapuoli sitoutuu vaiheittain poistamaan kaikki Tyynenmeren valtioiden alueelle suuntautuvaan vientiin myönnettävät nykyiset tuet kaikilta sellaisilta 3 kohdassa määritellyiltä tuotteilta, joilta Tyynenmeren valtiot ovat sitoutuneet poistamaan tullit. 2. Osapuolet neuvottelevat 18 päivään joulukuuta 2007 mennessä määrittääkseen toimintatavat nykyisten 1 kohdassa mainittujen tukien poistamiseksi. 3. Tätä artiklaa sovelletaan tuotteisiin, jotka kuuluvat maataloutta koskevan WTO-sopimuksen liitteen 1 soveltamisalaan. 4 LUKU Tullimenettelyt ja kauppaa koskevat helpotukset 25 artikla Tavoitteet Tämän luvun tavoitteena on a) tukea Tyynenmeren valtioiden yhdentymistä kansainväliseen talouteen ja erityisesti helpottaa osapuolten välistä kauppaa b) vahvistaa yhteistyötä tulliasioissa sen varmistamiseksi, että tämän alan lainsäädännöllä ja menettelyillä sekä asiaan liittyvien hallintoyksiköiden valmiuksilla mahdollistetaan tehokas ja tuloksellinen tullihallinto ja helpotetaan kauppaa. 26 artikla Suhde nykyisiin ohjelmiin ja avunanto Osapuolet pyrkivät koordinoimaan kaupan helpottamista ja edistämistä koskevaa yhteistyötään ja liittämään sen muiden toimijoiden, alueellisten järjestöjen sekä kansallisten elinten ja järjestöjen työhön pitäen tavoitteenaan tarpeettoman päällekkäisyyden välttämistä nykyisiin ohjelmiin nähden sekä kaupan helpottamiseen osoitetuista voimavaroista saatavien hyötyjen maksimointia seuraavin keinoin: a) tiedon jakaminen osapuolten, toimijoiden, alueellisten ja kansainvälisten järjestöjen ja niiden jäsenten välillä; b) muiden alueellisten ja kansainvälisten järjestöjen asiantuntemuksen ja voimavarojen käyttäminen; c) osapuolten yhteistyö muiden alueellisten ja kansainvälisten järjestöjen kanssa ja niiden sisällä; d) yhteistyö muiden alueellisten ja kansainvälisten järjestöjen kanssa yhdenmukaistettuja standardeja ja menettelyitä koskevien kansainvälisten sopimusten laatimiseksi ja täytäntöönpanemiseksi tai uusien alueellisten järjestöjen perustamiseksi; e) muiden alueellisten järjestöjen ja niiden jäsenten osallistuminen kaupan helpottamista ja kaupan edistämistä koskevaan ohjelmaan; sekä f) yhteistyö, koordinointi tai toimintojen yhteenliittäminen kaikissa muissa muodoissa, jotka osapuolet katsovat sopiviksi. 27 artikla Tulli- ja hallintoyhteistyö 1. Osapuolet sopivat, että ne a) vaihtavat tietoja tullilainsäädännön ja tullimenettelyjen alalla; b) laativat yhteishankkeita yhteisesti sovituilla aloilla; c) laativat mahdollisuuksien mukaan yhteisiä kantoja tullikysymyksiin kansainvälisillä foorumeilla; d) edistävät yhteistoimintaa kaikkien toimivaltaisten virastojen välillä sekä valtakunnallisesti että maiden välillä. 2. Sen estämättä, mitä 1 kohdassa määrätään, osapuolten viranomaiset antavat toisilleen hallinnollista apua tullikysymyksissä pöytäkirjan I määräysten mukaisesti. 28 artikla Tullimenettelyt 1. EY-osapuoli ja Tyynenmeren valtiot sopivat siitä, että niiden tullilainsäädännön, -sääntöjen ja -menettelyiden on perustuttava kansainvälisiin tulli- ja kauppa-alalla sovellettaviin asiakirjoihin ja standardeihin, mukaan lukien tullimenettelyjen yksinkertaistamista ja yhdenmukaistamista koskevan tarkistetun Kioton yleissopimuksen keskeiset osat, maailmankaupan turvaamista ja helpottamista koskeva WCO:n kehysnormisto, WCO:n tietokokonaisuus ja harmonoitua tavarankuvaus- ja koodausjärjestelmää (HS) koskeva yleissopimus. 2. EY-osapuoli ja Tyynenmeren valtiot sopivat, että niiden kauppa- ja tullialan lainsäädännön, määräysten ja menettelyiden perustana ovat seuraavat osatekijät: a) tarve suojata ja helpottaa laillista kauppaa lainsäädännöllisten vaatimusten tehokkaan täytäntöönpanon ja noudattamisen avulla; b) tarve välttää tarpeetonta tai syrjivää talouden toimijoihin kohdistuvaa rasitusta, tarjottava suoja petoksilta, tarjota yksinkertaistetut menettelyt vaatimustenmukaisesti toimivia kaupan toimijoita varten ja tukea vaatimusten noudattamista sekä välttää kohtuuttomia rangaistuksia tullimääräysten tai menettelyvaatimusten vähäisistä rikkomisista; c) nykyaikaisten tullimenetelmien soveltaminen, mukaan lukien muun muassa riskinarviointi, yksinkertaistetut menettelyt tavaroiden maahantuontia ja luovutusta varten, luovutuksen jälkeiset tarkastukset ja yritysten tarkastusmenettelyt; d) asteittainen järjestelmien kehittäminen, mukaan lukien tietotekniset järjestelmät, sähköisen tiedonvaihdon helpottaminen toimijoiden, tullihallintojen ja muiden alalla toimivien virastojen välillä; e) tarve helpottaa kauttakuljetusta; f) tarve välttää sellaisia vaatimuksia, jotka koskevat tulliasioitsijoiden pakollista käyttöä. Tässä yhteydessä sovelletaan avoimia, syrjimättömiä ja kohtuullisia sääntöjä, jotka koskevat tulliasioitsijoiden lisensointia; g) poikkeusolosuhteita lukuun ottamatta tarve välttää vaatimuksia, jotka koskevat kuljetusta edeltävien pakollisten tarkastusten, sellaisina kuin ne on määritelty vientitavaran ennakkotarkastuksesta tehdyssä WTO:n sopimuksessa, tai vastaavien käyttöä. 3. Tämän artiklan 1 kohdan ja 2 kohdan c ja c alakohdan täytäntöönpano pienissä saarivaltioissa toteutetaan soveltuvalla tavalla ja ottaen huomioon näiden valtioiden pienen koon ja niiden hallinnolliset valmiudet. 4. Osapuolet sopivat, että a) sekä EY-osapuolessa että Tyynenmeren valtioissa olisi sovellettava yhtenäistä hallinnollista asiakirjaa tai sen sähköistä vastinetta. Tyynenmeren valtiot jatkavat näiltä osin ponnistelujaan, jotta tämä voitaisiin panna täytäntöön mahdollisimman varhaisessa vaiheessa tämän sopimuksen aikana. Tilanteesta suoritetaan yhteinen arviointi viiden vuoden kuluttua tämän sopimuksen voimaantulosta; b) olisi luotava tulliasioita, erityisesti tariffiluokittelua ja alkuperäsääntöjä, koskeva sitovien sääntöjen järjestelmä, osapuolten lainsäädännössä vahvistettujen sääntöjen mukaisesti. 5. Työskentelytapojen parantamiseksi sekä toiminnan syrjimättömyyden, avoimuuden, tehokkuuden, yhtenäisyyden ja vastuullisuuden takaamiseksi tapauksesta riippuen osapuolet tai Tyynenmeren valtiot a) huolehtivat tehokkaista, ripeistä ja syrjimättömistä menettelyistä, joilla turvataan muutoksenhakuoikeus sellaisiin tullin ja muiden virastojen hallinnollisiin toimiin ja päätöksiin, jotka vaikuttavat tavaroiden tuontiin, vientiin tai kauttakuljetukseen. Muutoksenhakumenettelyjen on oltava helposti käytettävissä, myös pienille ja keskisuurille yrityksille, ja niihin liittyvien maksujen on oltava kohtuullisia ja oikeassa suhteessa pyynnön esittämisen aiheuttamiin kustannuksiin; b) varmistavat, että toimenpiteitä toteutetaan mahdollisimman korkeatasoisten rehellisyysvaatimusten noudattamisen saavuttamiseksi tullipalveluissa alan kansainvälisiin sopimuksiin ja välineisiin sisältyvien periaatteiden mukaisesti. 29 artikla Tullin suhteet liike-elämän toimijoihin EY-osapuoli ja Tyynenmeren valtiot sopivat a) edistävänsä talouden toimijoiden ja alan hallintoviranomaisten yhteistyötä; b) varmistavansa, että kaikki lainsäädäntö, menettelyt, palkkiot ja maksut ovat mahdollisuuksien mukaan julkisesti saatavilla sähköisin keinoin, samoin kuin niiden perustelut, kun se on tarkoituksenmukaista ja mahdollista; c) asettavansa julkisesti saataville asiaan liittyvät hallinnolliset ilmoitukset, jotka koskevat muun muassa virastojen vaatimuksia ja pääsymenettelyjä, satamissa ja rajanylityspaikoissa sijaitsevien tullitoimipaikkojen aukioloaikoja ja toimintaohjeita sekä yhteyspisteitä tiedusteluja varten; d) mahdollisuuksien mukaan tarpeesta neuvotella liike-elämän edustajien kanssa oikea-aikaisesti ja säännöllisesti lainsäädäntöehdotuksista ja menettelyistä, jotka koskevat tullialan ja kaupan kysymyksiä. Kukin osapuoli ottaa tätä varten käyttöön viranomaisten ja liike-elämän toimijoiden väliseen neuvonpitoon tarkoitettuja asianmukaisia ja säännöllisiä järjestelyjä; e) ottavansa käyttöön uusia tai muutettuja säännöksiä ja menettelyjä, jotka tulevat voimaan siten, että kaupan toimijoilla on riittävät tiedot niiden noudattamista varten; f) pyrkivänsä varmistamaan, että niiden tullia ja siihen liittyviä seikkoja koskevat vaatimukset ja menettelyt täyttävät edelleen kaupan alan toimijoiden tarpeet, ovat parhaiden toimintatapojen mukaisia ja jatkossakin rajoittavat kauppaa mahdollisimman vähän. 30 artikla Tullausarvon määrittäminen 1. Osapuolet sopivat soveltavansa tämän sopimuksen II osan soveltamisalaan kuuluvien tavaroiden kauppaan GATT 1994 –sopimuksen VII artiklaa ja GATT 1994 -sopimuksen VII artiklan soveltamisesta tehtyä sopimusta. 2. Sen estämättä, mitä 1 kohdassa määrätään, ne Tyynenmeren valtiot, jotka eivät ole WTO:n jäseniä tämän sopimuksen voimaantulopäivänä, soveltavat tullausarvon määrittämissääntöjä GATT 1994 -sopimuksen VII artiklan ja GATT 1994 -sopimuksen VII artiklan soveltamisesta tehdyn sopimuksen mukaisesti tämän sopimuksen II osan soveltamisalaan kuuluvien tavaroiden kauppaan viiden vuoden kuluessa tämän sopimuksen voimaantulosta. 31 artikla Tullinormiston yhdenmukaistaminen alueellisella tasolla 1. Osapuolet edistävät alueellista yhdentymistä tullialalla ja pyrkivät laatimaan yhteistä lainsäädäntöä, menettelyitä ja vaatimuksia, jotka ovat alan kansainvälisten standardien mukaisia. 2. Tämän artiklan määräysten täytäntöönpanoa seurataan säännöllisesti. 32 artikla Uudelleentarkastelua koskeva lauseke Osapuolet sopivat, että tämän luvun täytäntöönpanoa tarkastellaan uudelleen viimeistään kolmen vuoden kuluttua tämän sopimuksen voimaantulosta toteutettavien jatkotoimenpiteiden määrittämiseksi. 5 LUKU Kaupan tekniset esteet ja terveys- ja kasvinsuojelutoimet 33 artikla Soveltamisala ja määritelmät 1. Tämän luvun määräyksiä sovelletaan teknisiin määräyksiin, standardeihin ja vaatimustenmukaisuuden arviointimenettelyihin, jäljempänä "kaupan tekniset esteet", sellaisina kuin ne on määritelty kaupan teknisiä esteitä koskevassa WTO:n sopimuksessa, sekä terveys- ja kasvinsuojelutoimiin, sellaisina kuin ne on määritelty terveys- ja kasvinsuojelutoimien soveltamista koskevassa WTO:n sopimuksessa, siinä määrin kuin ne vaikuttavat tämän sopimuksen II osan soveltamisalaan kuuluvaan kauppaan. 2. Tähän lukuun sovelletaan kaupan teknisiä esteitä koskevan sopimuksen ja terveys- ja kasvinsuojelutoimien soveltamista koskevan sopimuksen määritelmiä. 34 artikla Tavoitteet 1. Osapuolet sopivat yhteistyöstä niiden välisen tavarakaupan helpottamiseksi ja lisäämiseksi tunnistamalla, torjumalla ja poistamalla kaupan esteitä, joiden syynä ovat kaupan tekniset esteet ja terveys- ja kasvinsuojelutoimet. 2. Osapuolet sopivat yhteistyöstä Tyynenmeren alueellisen kaupan ja alueellisen yhdentymisen sekä kaupan teknisiä esteitä ja terveys- ja kasvinsuojelutoimia koskevan yhteistyön vahvistamiseksi. 3. Osapuolet tekevät yhteistyötä helpottaakseen vientiin sovellettavien terveys- ja kasvinsuojelutoimien noudattamista siten, että samalla turvataan ihmisten, eläinten ja kasvien turvallisuus ja terveys, erityisesti rakentamalla Tyynenmeren valtioiden julkisen ja yksityisen sektorin valmiuksia ja avustamalla Tyynenmeren valtioita, kun ne parantavat sääntelypuitteitaan ja alalla toimivia instituutioitaan. 4. Osapuolet tekevät yhteistyötä vahvistaakseen alueellista yhdentymistä ja tukeakseen yksityisen ja julkisen sektorin valmiuksia noudattaa toimenpiteitä, jotka koskevat kaupan teknisiä esteitä sekä terveys- ja kasvinsuojelutoimia. 35 artikla Ensisijaiset tuotteet Saavuttaakseen tämän luvun tavoitteet paremmin, osapuolet sopivat laativansa luettelon ensisijaisista tuotteista Tyynenmeren valtioiden EY-osapuoleen suuntautuvaa vientiä varten ja luettelon ensisijaisista tuotteista Tyynenmeren valtioiden keskinäistä kauppaa varten. Nämä luettelot ovat liitteissä III. A ja III. B, joita tarkastellaan uudelleen ja joita voidaan tarvittaessa muuttaa kauppakomitean päätöksellä. 36 artikla Oikeudet ja velvollisuudet 1. Osapuolet sopivat terveys- ja kasvinsuojelutoimien soveltamista koskevan sopimuksen ja kaupan teknisiä esteitä koskevan sopimuksen soveltamisesta tämän sopimuksen II osan soveltamisalaan kuuluvassa tavarakaupassa. 2. Sen estämättä, mitä 1 kohdassa määrätään, niissä Tyynenmeren valtioissa, jotka eivät ole WTO:n jäseniä tämän sopimuksen voimaantulopäivänä, terveys- ja kasvinsuojelutoimiin ja kaupan teknisiin esteisiin liittyviä toimenpiteitä sovelletaan terveys- ja kasvinsuojelutoimien soveltamista koskevan sopimuksen ja kaupan teknisiä esteitä koskevan sopimuksen vaatimusten mukaisesti. 3. EY-osapuoli ottaa täysin huomioon ne valmiuksien lyhyen aikavälin rajoitukset, jotka koskevat muita kuin WTO:n jäseniä niiden pyrkiessä noudattamaan tämän artiklan määräyksiä. 4. Osapuolet sopivat, että terveys- ja kasvinsuojelutoimien soveltamista koskevan sopimuksen ja kaupan teknisiä esteitä koskevan WTO:n sopimuksen määräyksiä erityisestä ja eriytetystä kohtelusta voidaan soveltaa tämän sopimuksen osapuolten väliseen kauppaan, mukaan lukien ne Tyynenmeren valtiot, jotka eivät ole WTO:n jäseniä. 37 artikla Vastaavuus 1. Osapuolet tunnustavat, että terveys- ja kasvinsuojelutoimia koskevan sopimuksen 4 artiklan määräysten toimivuuden varmistaminen ja sen mahdollistaminen, että Tyynenmeren valtioiden terveys- ja kasvinsuojelutoimet vastaavat kehittyneiden tuojamaiden tunnustamia toimia, on tärkeää. 2. Osapuolet vahvistavat WTO:n terveys- ja kasvinsuojelutoimia käsittelevän komitean 23 päivänä heinäkuuta 2004 tekemän päätöksen terveys- ja kasvinsuojelutoimista tehdyn sopimuksen 4 artiklan täytäntöönpanosta. EY-osapuoli lupaa ottaa asianmukaisesti huomioon yhden tai useamman Tyynenmeren valtion esittämät kohtuulliset pyynnöt, jotka koskevat niiden terveys- ja kasvinsuojelutoimien vastaavuuden tarkastelua aloilla, jotka ovat erityisen tärkeitä Tyynenmeren valtioiden viennille. 38 artikla Toimivaltaiset viranomaiset 1. Osapuolten terveys- ja kasvinsuojeluviranomaisia tässä luvussa tarkoitettujen toimenpiteiden täytäntöönpanoa varten ovat Tyynenmeren valtioiden ja EY-osapuolten toimivaltaiset viranomaiset. 2. Osapuolet ilmoittavat tämän sopimuksen mukaisesti toisilleen omat toimivaltaiset terveys- ja kasvinsuojeluviranomaisensa ja niitä koskevien tietojen muutokset. 39 artikla Terveys- ja kasvinsuojelutoimiin ja kaupan teknisiin esteisiin liittyvien ongelmien ratkaisu 1. Osapuolet toimittavat tarvittavat tiedot helpottaakseen kaupan teknisiä esteitä koskevien ja terveys- ja kasvinsuojelutoimiin liittyvien ja tällaisten toimien täytäntöönpanoa ja valvontaa sekä alan jatkokehitystä koskevien tietojen saantia ja auttaakseen välttämään tai ratkaisemaan vaikeudet, joita EY-osapuolen ja Tyynenmeren valtioiden välille voi ilmaantua. 2. Osapuolet ilmoittavat toisilleen ja neuvottelevat mahdollisimman varhaisessa vaiheessa, jos jokin terveys- ja kasvinsuojelutoimiin tai kaupan teknisiin esteisiin liittyvä toimenpide aiheuttaa kaupan esteen, löytääkseen yhteisesti hyväksyttävän ratkaisun. 3. Tämän luvun määräykset eivät rajoita osapuolten muiden kansainvälisten sopimusten mukaisia oikeuksia, mukaan lukien oikeus turvautua kansainvälisten järjestöjen tai kansainvälisten sopimusten tarjoamiin hyviin palveluihin tai riitojenratkaisumenettelyihin. 40 artikla Avoimuus ja tietojen vaihto 1. Osapuolet vahvistavat sitoumuksensa terveys- ja kasvinsuojelutoimien soveltamista koskevassa sopimuksessa ja kaupan teknisiä esteitä koskevassa sopimuksessa annettuihin avoimuusmääräyksiin, helpottaakseen kaupan teknisiä esteitä tai terveys- ja kasvinsuojelutoimia koskevan tarvittavan tiedon saantia. 2. EY-osapuoli sopii yhteistyöstä Tyynenmeren valtioiden aloitteiden kanssa, luodakseen järjestelyt, joiden avulla voidaan aluetasolla tehokkaasti ilmoittaa kaupan teknisiä esteitä koskevista toimista sekä terveys- ja kasvinsuojelutoimista. 3. Osapuolet pyrkivät ilmoittamaan toisilleen mahdollisuuksien mukaan nykyisiä järjestelmiä käyttäen ja mahdollisimman varhaisessa vaiheessa ehdotuksista, joilla muutetaan tai otetaan käyttöön kaupan teknisiä esteitä koskevia toimia tai terveys- ja kasvinsuojelutoimia, jotka voivat vaikuttaa osapuolten väliseen kauppaan. 4. Erityisesti kaupan teknisiä esteitä koskevien toimenpiteiden osalta osapuolet sopivat muun muassa siitä, että ne a) tiivistävät yhteistyötään helpottaakseen pääsyä toisen osapuolen markkinoille lisäämällä molemminpuolista tuntemusta ja ymmärrystä teknisten määräysten, standardien, metrologian, akkreditoinnin ja vaatimustenmukaisuuden arvioinnin alalla; b) vaihtavat tietoja, nimeävät ja panevat täytäntöön soveltuvia järjestelyjä erityiskysymyksissä tai erityisaloilla, kuten toiminnan linjaaminen kansainvälisten standardien suuntaiseksi ja luottaminen toimittajan antamaan vakuutukseen vaatimustenmukaisuudesta; c) laativat yhteisiä näkemyksiä ja toimintatapoja teknisiin sääntelykäytäntöihin, mukaan lukien avoimuus, kuuleminen, suhteellisuus, kansainvälisten standardien käyttö, vaatimustenmukaisuuden arviointi ja markkinavalvonta. 41 artikla Täytäntöönpano Osapuolet sopivat, että kauppakomitea on toimivaltainen tämän luvun nojalla seuraavissa asioissa: a) tämän luvun täytäntöönpanon seuranta ja tarkastelu; b) koordinointi ja lausuntojen antaminen kaupan teknisistä esteistä sekä terveys- ja kasvinsuojelukysymyksistä; c) painopistealojen ja -tuotteiden sekä näistä johtuvien yhteistyön painopistealojen tunnistaminen ja tarkastelu; sekä d) suositusten antaminen tätä lukua koskeviksi muutoksiksi. 6 LUKU Poikkeukset 42 artikla Yleinen poikkeuslauseke Edellyttäen, ettei toimenpiteitä sovelleta tavalla, joka merkitsisi mielivaltaista tai perusteetonta syrjintää osapuolten kesken samanlaisten olosuhteiden vallitessa tai tavara- tai palvelukaupan tai sijoittautumisen peiteltyä rajoittamista, tämän sopimuksen määräysten ei katsota estävän EY-osapuolta tai Tyynenmeren valtioita ottamasta käyttöön tai pitämästä voimassa toimenpiteitä, jotka a) ovat tarpeen yleisen turvallisuuden ja yleisen moraalin suojelemiseksi tai yleisen järjestyksen ylläpitämiseksi; b) ovat tarpeen ihmisten, eläinten tai kasvien elämän tai terveyden suojelemiseksi; c) ovat tarpeen sellaisten lakien tai määräysten noudattamisen turvaamiseksi, jotka eivät ole ristiriidassa tämän sopimuksen määräysten kanssa, mukaan lukien i) harhaanjohtavien ja petollisten toimintatapojen ehkäiseminen tai sopimusten noudattamatta jättämisen seurauksista huolehtiminen, ii) henkilöiden yksityisyyden suojaaminen henkilötietojen käsittelyssä ja levittämisessä sekä henkilöä koskevien tiedostojen ja tilitietojen luottamuksellisuuden turvaaminen, iii) turvallisuus, iv) tullien täytäntöönpano, tai v) teollis- ja tekijänoikeuksien suoja; d) liittyvät kullan tai hopean tuontiin tai vientiin; e) ovat tarpeen taiteellisten, historiallisten tai arkeologisten kansallisaarteiden suojelemiseksi; f) liittyvät ehtyvien luonnonvarojen suojeluun, jos kyseisten toimenpiteiden toteuttamisen ohella kotimarkkinoilla rajoitetaan tavaroiden tuotantoa tai kulutusta, palveluiden tarjontaa tai kulutusta ja kotimaisia sijoituksia; g) liittyvät vankityönä valmistettuihin tuotteisiin; tai h) eivät ole 23 artiklan kanssa yhdenmukaisia, edellyttäen että erilaisen kohtelun tarkoituksena on varmistaa välittömien verojen tehokas tai tasapuolinen määrääminen tai kanto EY-osapuolen tai jonkin Tyynenmeren valtion eri toimialojen, sijoittajien tai palvelujen tarjoajien osalta. 43 artikla Turvallisuuteen perustuvat poikkeukset 1. Tämän sopimuksen määräykset eivät a) edellytä EY-osapuolta tai Tyynenmeren valtiota toimittamaan sellaisia tietoja, joiden luovuttaminen olisi vastoin sen keskeisiä turvallisuusetuja; b) estä EY-osapuolta tai Tyynenmeren valtiota toteuttamasta toimenpiteitä, jos se katsoo ne välttämättömiksi suojellessaan keskeisiä turvallisuusetujaan, jotka i) liittyvät halkeavaan ja yhtyvään ydinmateriaaliin tai materiaaleihin, joista edellä mainitut ovat peräisin, ii) liittyvät taloudelliseen toimintaan, jonka tarkoituksena on suoraan tai välillisesti sotilaskohteen varustaminen, iii) liittyvät aseiden, ammusten ja sotatarvikkeiden tuotantoon tai kauppaan, iv) liittyvät kansallisen turvallisuuden tai kansallisen puolustuksen kannalta välttämättömiin julkisiin hankintoihin, tai v) toteutetaan sodan tai muun kansainvälisissä suhteissa ilmenevän hätätilanteen aikana, tai c) estä EY-osapuolta tai Tyynenmeren valtiota toteuttamasta toimenpiteitä täyttääkseen velvoitteet, joihin se on sitoutunut kansainvälisen rauhan ja turvallisuuden ylläpitämiseksi. 2. Kauppakomitealle on toimitettava mahdollisimman kattavat tiedot 1 kohdan b ja c alakohdan mukaisesti toteutetuista toimenpiteistä ja niiden soveltamisen päättymisestä. 44 artikla Verotus 1. Tämän sopimuksen tai sen nojalla tehdyn järjestelyn määräysten ei katsota estävän EY-osapuolta tai Tyynenmeren valtiota tekemästä eroa eri tilanteessa olevien veronmaksajien välillä erityisesti näiden asuinpaikan perusteella tai sen mukaan, minne ne ovat sijoittaneet pääomansa, kun ne soveltavat verolainsäädäntönsä asiaa koskevia säännöksiä. 2. Tämän sopimuksen tai sen mukaisesti toteutetun järjestelyn määräyksiä ei tulkita siten, että ne estävät sellaisen toimenpiteen käyttöönoton tai täytäntöönpanon, jonka tarkoituksena on kaksinkertaisen verotuksen välttämisestä tehtyjen sopimusten tai muiden verotusjärjestelyjen tai osapuolen sisäisen verolainsäädännön säännösten mukaisesti estää verojen kiertäminen kokonaan tai osittain. 3. Tämän sopimuksen määräykset eivät vaikuta minkään verotussopimuksen nojalla EY-osapuolelle tai Tyynenmeren valtiolle kuuluviin oikeuksiin ja velvoitteisiin. Tämän sopimuksen ja verotussopimuksen ristiriitatilanteessa sovelletaan verotussopimusta siltä osin kuin ne ovat keskenään ristiriidassa. 45 artikla Maksutaseongelmat 1. Jos Tyynenmeren valtiolla tai EY-osapuolella on vakavia maksutaseeseen tai ulkoiseen rahoitukseen liittyviä ongelmia tai sellaisten uhka on olemassa ja erityisesti jos osapuoli tai Tyynenmeren valtio toteaa, että a) sen rahavarannot ovat vakavasti supistumassa tai on tällaisen vakavan supistumisen välitön uhka, tai sen rahavarannot eivät ole saavuttaneet kohtuullista kasvuvauhtia, kun kyseessä on jokin sellainen Tyynenmeren valtio, jolla on vähäiset rahavarannot; b) sen rahoitusasema on vakavasti heikentynyt, koska tullien kantamisesta saatavat valtion tulot ovat vähentyneet; tai c) luonnonkatastrofi on aiheuttanut tai todennäköisesti aiheuttaa valtion tai yksityisen sektorin tulojen huomattavaa supistumista, kyseinen osapuoli tai Tyynenmeren valtio voi määrätä tai korottaa tulleja tarvittavaksi vähimmäisajaksi ja enintään siinä määrin kuin se on tarpeen varojen vakavan supistumisen pysäyttämiseksi tai estämiseksi tai varojen kohtuullisen kasvuvauhdin mahdollistamiseksi taikka rahoitusaseman vakavan heikentymisen pysäyttämiseksi tai estämiseksi. 2. Tyynenmeren valtiot ja EY-osapuoli pyrkivät siihen, että 1 kohdassa tarkoitettuja rajoittavia toimenpiteitä ei sovelleta. 3. Tämän artiklan mukaisia rajoituksia soveltavat osapuolet tai Tyynenmeren valtiot voivat määrittää tällaisten rajoitusten kohdistumisen eri tuotteiden tai tuoteluokkien tuontiin siten, että etusijalle asetetaan olennaisen tärkeiksi katsottujen tuotteiden tuonti. 4. Kaikkien tämän artiklan nojalla määrättyjen tai voimassapidettyjen rajoittavien toimenpiteiden on oltava niiden WTO:n tai Kansainvälisen valuuttarahaston (IMF) velvoitteiden mukaisia, jotka koskevat sitä osapuolta tai Tyynenmeren valtiota, joka antaa tai pitää voimassa tällaisen rajoittavan toimenpiteen. Osapuolen tai Tyynenmeren valtion, joka antaa tai pitää voimassa rajoittavan toimenpiteen, on kaikin kohtuullisin keinoin pyrittävä varmistamaan, että kyseinen toimenpide ei vaikuta suhteettomasti tämän sopimuksen soveltamisalaan kuuluvaan toisesta osapuolesta peräisin olevaan tuontiin. 5. Tämän artiklan nojalla käyttöön otetut tai voimassa pidetyt rajoittavat toimenpiteet eivät saa olla syrjiviä, niiden on oltava määräaikaisia eikä niiden vaikutus saa olla suurempi kuin mitä maksutasetta ja ulkoista rahoitusta koskevien ongelmien korjaamiseksi on tarpeen, ja niissä a) vältetään tarpeetonta vahinkoa jonkin toisen osapuolen tai Tyynenmeren valtion kaupallisille tai taloudellisille eduille; b) ei kohtuuttomasti estetä minkään tavaroiden tuontia sellaisina kaupallisina vähimmäismäärinä, joiden poistaminen vahingoittaisi tavanomaisia kauppakanavia; ja c) ei estetä kaupallisten näytteiden tuontia tai patenttia, tavaramerkkiä tai tekijänoikeuksia koskevan menettelyn tai vastaavien menettelyiden noudattamista. 6. Rajoittavat toimenpiteet käyttöön ottaneen tai niitä voimassa pitävän taikka niihin muutoksia tehneen Tyynenmeren valtion tai EY-osapuolen on ilmoitettava asiasta viipymättä sille osapuolelle tai Tyynenmeren valtiolle, josta kyseinen tuonti on peräisin, ja esitettävä mahdollisimman pian aikataulu niiden soveltamisen lopettamista varten. 7. Rajoittavat toimenpiteet käyttöön ottaneen tai niitä voimassa pitävän osapuolen tai Tyynenmeren valtion sekä tuonnin alkuperänä olevan osapuolen tai Tyynenmeren valtion välillä on viipymättä järjestettävä neuvottelu. Neuvotteluissa arvioidaan asianomaisen Tyynenmeren valtion tai EY-osapuolen maksutasetilanne ja tämän artiklan nojalla käyttöön otetut tai voimassa pidetyt rajoitukset ottaen huomioon muun muassa seuraavat tekijät: a) maksutaseeseen ja ulkoiseen rahoitukseen liittyvien ongelmien luonne ja laajuus; b) taloudelliset ja kaupankäyntiin liittyvät ulkoiset olosuhteet; c) vaihtoehtoiset korjaavat toimenpiteet, joita voitaisiin käyttää. Neuvotteluissa on käsiteltävä sitä, ovatko mahdolliset rajoittavat toimenpiteet 3 ja 4 kohdan määräysten mukaisia. Kaikki Kansainvälisen valuuttarahaston esittämät valuuttaan, rahavarantoon ja maksutaseeseen liittyvät tilastolliset ja muut tiedot otetaan huomioon, ja päätelmien perustana käytetään valuuttarahaston arviota kyseisen Tyynenmeren valtion tai EY-osapuolen maksutasetta ja ulkoista rahoitusta koskevasta tilanteesta. 8. Jos tämän artiklan nojalla sovelletaan rajoituksia toistuvasti ja laajalti, mikä osoittaa kansainvälistä kauppaa rajoittavaa yleistä epätasapainoa, EY-osapuolen ja Tyynenmeren valtioiden on tarkasteltava sopimusta, jotta selvitettäisiin, voidaanko epätasapainon taustalla olevat syyt poistaa muilla toimenpiteillä. 46 artikla Elintarviketurva 1. Osapuolet tunnustavat, että kaupan esteiden poistaminen osapuolten väliltä tässä sopimuksessa esitetyn mukaisesti voi aiheuttaa suuria haasteita maatalous- ja elintarvikealan tuottajille osapuolessa tai jossakin Tyynenmeren valtioissa, ja ne sopivat kuulevansa toisiaan näistä kysymyksistä. 2. Jos tämän sopimuksen määräysten noudattaminen johtaa ongelmiin elintarvikkeiden taikka osapuolen tai jonkin Tyynenmeren valtion elintarviketurvan takaamiseksi olennaisten muiden tuotteiden saatavuudessa tai saavutettavuudessa ja jos tällainen tilanne aiheuttaa tai voi todennäköisesti aiheuttaa merkittäviä vaikeuksia tällaiselle osapuolelle tai Tyynenmeren valtiolle, kyseinen osapuoli tai Tyynenmeren valtio voi toteuttaa tarvittavat toimenpiteet 21 artiklan 2 kohdan c alakohdassa määrättyjen menettelyiden mukaisesti. III OSA RIITOJEN VÄLTTÄMINEN JA RATKAISEMINEN 1 LUKU Tavoite ja soveltamisala 47 artikla Tavoite Tämän osan tavoitteena on välttää ja ratkaista EY-osapuolen ja Tyynenmeren valtioiden väliset riidat osapuolten hyväksyttävissä olevien ratkaisujen saavuttamiseksi. 48 artikla Soveltamisala 1. Tätä osaa sovelletaan kaikkiin tämän sopimuksen tulkintaa ja soveltamista koskeviin riitoihin, jollei tässä sopimuksessa nimenomaisesti toisin määrätä. 2. Sen estämättä, mitä edellä 1 kohdassa määrätään, Cotonoun sopimuksen 98 artiklassa määrättyä menettelyä sovelletaan, kun kyseessä on riita, joka koskee Cotonoun sopimuksessa tarkoitettua kehitysrahoitusyhteistyötä. 2 LUKU Neuvottelut ja välitysmenettely 49 artikla Neuvottelut 1. Osapuolet pyrkivät ratkaisemaan 48 artiklassa tarkoitetut riidat käymällä neuvotteluja vilpittömällä mielellä ja tavoitteenaan päästä sovintoratkaisuun. 2. Osapuoli pyrkii neuvottelujen aloittamiseen esittämällä toiselle osapuolelle kirjallisen pyynnön, jossa yksilöidään kyseessä oleva toimenpide sekä ne tämän sopimuksen määräykset, joiden vastaisia osapuoli katsoo toimenpiteen olevan, sekä jäljennös pyynnöstä kauppakomitealle. 3. Neuvottelut on järjestettävä 40 päivän kuluessa pyynnön esittämisestä. Neuvottelut katsotaan loppuunsuoritetuiksi 60 päivän kuluessa pyynnön esittämisestä, jollei kumpikin riidan osapuoli suostu neuvottelujen jatkamiseen. Kaikki neuvottelujen aikana annetut tiedot ovat luottamuksellisia. 4. Kiireellisiä asioita, myös niitä, jotka koskevat pilaantuvia tai kausitavaroita, koskevat neuvottelut on järjestettävä 15 päivän kuluessa pyynnön esittämisestä, ja ne katsotaan loppuunsuoritetuiksi 30 päivän kuluessa pyynnön esittämisestä. 5. Jos neuvotteluja ei järjestetä tässä artiklassa määrätyissä määräajoissa tai jos neuvottelut on saatettu päätökseen, mutta yhteisesti hyväksyttävästä ratkaisusta ei ole päästy sopimukseen, valituksen tehnyt osapuoli voi pyytää välimiespaneelin muodostamista 51 artiklan mukaisesti. 50 artikla Välitysmenettely 1. Jos neuvotteluissa ei päästä yhteisesti sovittuun ratkaisuun, riidan osapuolet voivat sopia välittäjän käyttämisestä. Jolleivät osapuolet toisin sovi, välitysmenettelyn kohteena on neuvottelupyynnössä tarkoitettu kysymys. 2. Jolleivät riidan osapuolet pääse välittäjästä sopimukseen kymmenen päivän kuluessa siitä, kun välityspyynnön esittämisestä on sovittu, kauppakomitean puheenjohtajana toimiva puheenjohtajiston jäsen tai hänen valtuuttamansa henkilö valitsee välittäjän arvalla sellaisten 65 artiklassa tarkoitettujen henkilöiden joukosta, jotka eivät ole riidan kummankaan osapuolen kansalaisia. Valinta on tehtävä 20 päivän kuluessa siitä, kun sovittu välitysmenettelyä koskeva pyyntö on esitetty, ja riidan kummankin osapuolen edustajan läsnäollessa. Välittäjä kutsuu koolle riidan osapuolten kokouksen viimeistään 30 päivän kuluessa valinnastaan. Välittäjän on saatava riidan kunkin osapuolen selvitykset viimeistään 15 päivää ennen kokousta ja annettava lausunto viimeistään 45 päivää valintansa jälkeen. 3. Välittäjän lausuntoon voi sisältyä suositus siitä, miten riita olisi ratkaistava tämän sopimuksen määräysten mukaisesti. Välittäjän lausunto ei ole sitova. 4. Riidan osapuolet voivat sopia edellä 2 kohdassa tarkoitettujen määräaikojen muuttamisesta. Myös välittäjä voi päättää näiden määräaikojen muuttamisesta joko riidan jonkin osapuolen pyynnöstä tai omasta aloitteestaan kyseisen osapuolen kohtaamien erityisten vaikeuksien tai tapauksen monimutkaisuuden vuoksi. 5. Välitysmenettelyn vaiheet ja erityisesti kaikki riidan osapuolten näiden menettelyjen aikana antamat tiedot ja esittämät kannat ovat luottamuksellisia. 3 LUKU Riitojenratkaisumenettelyt I jakso Välimiesmenettely 51 artikla Välimiesmenettelyn aloittaminen 1. Jos riidan osapuolet eivät ole onnistuneet ratkaisemaan riitaa 49 artiklassa määrättyjen neuvotteluiden avulla tai, jos mahdollista, turvautumalla 50 artiklassa tarkoitettuun sovitteluun, valituksen tehnyt osapuoli voi pyytää välimiespaneelin muodostamista. 2. Välimiespaneelin asettamista koskeva pyyntö on tehtävä kirjallisesti valituksen kohteena olevalle osapuolelle sekä kauppakomitealle. Valituksen tehneen osapuolen tai Tyynenmeren valtion on pyynnössään nimettävä kohteena olevat erityiset toimenpiteet ja selitettävä, millä tavoin kyseinen toimenpide rikkoo tämän sopimuksen määräyksiä. 52 artikla Välimiespaneelin asettaminen 1. Välimiespaneeli koostuu kolmesta välimiehestä. 2. Riidan osapuolet kuulevat toisiaan sopiakseen välimiespaneelin kokoonpanosta kymmenen päivän kuluessa siitä, kun kauppakomitealle on toimitettu pyyntö välimiespaneelin perustamisesta. 3. Jos riidan osapuolet eivät pääse sopimukseen sen kokoonpanosta 2 kohdan mukaisessa määräajassa, kumpi tahansa osapuoli voi pyytää kauppakomitean puheenjohtajana toimivaa puheenjohtajiston jäsentä tai tämän valtuuttamaa henkilöä valitsemaan arvalla kaikki kolme jäsentä 65 artiklan mukaisesti laaditusta luettelosta siten, että yksi valitaan valituksen tehneen osapuolen tai Tyynenmeren valtion ehdokkaista, yksi valituksen kohteena olevan osapuolen tai Tyynenmeren valtion ehdokkaista ja yksi osapuolten puheenjohtajiksi valitsemista välimiehistä. Jos osapuolet pääsevät sopimukseen yhdestä tai useammasta välimiespaneelin jäsenestä, kaikki jäljelle jäävät jäsenet valitaan samalla menettelyllä. 4. Kauppakomitean puheenjohtajana toimiva puheenjohtajiston jäsen tai hänen valtuuttamansa henkilö valitsee välimiehet viiden päivän kuluessa siitä, kun jompikumpi osapuoli on esittänyt 3 kohdassa tarkoitetun pyynnön, ja kunkin osapuolen edustajan läsnäollessa. 5. Välimiespaneelin asettamispäivä on päivä, jona sen kolme välimiestä valitaan. 53 artikla Paneelin väliraportti Välimiespaneelin on annettava osapuolille väliraportti, johon sisältyvät sekä kuvaileva osuus että paneelin havainnot ja päätelmät, yleensä viimeistään 120 päivän kuluessa välimiespaneelin asettamispäivästä. Riidan osapuolet voivat esittää välimiespaneelille kirjallisia huomautuksia tiettyjen väliraportin sisältämien seikkojen johdosta 15 päivän kuluessa raportin esittämisestä. 54 artikla Välimiespaneelin tuomiot 1. Välimiespaneeli ilmoittaa tuomiostaan riidan osapuolille sekä kauppakomitealle 150 päivän kuluessa välimiespaneelin asettamispäivästä. Jos paneeli katsoo, että määräaikaa ei pystytä noudattamaan, paneelin puheenjohtajan on ilmoitettava asiasta kirjallisesti riidan osapuolille sekä kauppakomitealle ja mainittava syyt viivästykseen sekä päivämäärä, jona paneeli aikoo saada työnsä päätökseen. Välimiespaneelin tuomiosta olisi joka tapauksessa ilmoitettava viimeistään 180 päivän kuluttua paneelin asettamispäivästä. 2. Kiireellisissä tapauksissa, mukaan lukien pilaantuvia ja kausitavaroita koskevat tapaukset, välimiespaneelin olisi kaikin keinoin pyrittävä antamaan tuomionsa 75 päivän kuluessa paneelin asettamispäivästä. Välimiespaneelin tuomio olisi joka tapauksessa annettava viimeistään 90 päivän kuluttua paneelin asettamispäivästä. Välimiespaneeli voi tehdä 10 päivän kuluessa asettamispäivästään alustavan päätöksen siitä, katsotaanko asia kiireelliseksi. II jakso Noudattaminen 55 artikla Välimiespaneelin tuomioiden noudattaminen Tapauksesta riippuen riidan kunkin osapuolen tai Tyynenmeren valtion on toteutettava tarvittavat toimenpiteet välimiespaneelin tuomion noudattamiseksi, ja riidan osapuolet pyrkivät sopimukseen välimiespaneelin tuomioiden noudattamista koskevasta määräajasta. 56 artikla Välimiespaneelin tuomioiden noudattamista koskeva kohtuullinen määräaika 1. Valituksen kohteena olevan riidan osapuolen on ilmoitettava valituksen tehneelle osapuolelle sekä kauppakomitealle viimeistään 30 päivän kuluttua välimiespaneelin tuomion tiedoksiannosta aika, jonka se tarvitsee sen noudattamiseksi, jäljempänä "kohtuullinen määräaika". 2. Jos riidan osapuolten välillä on erimielisyyttä välimiespaneelin tuomion noudattamisen edellyttämästä kohtuullisesta määräajasta, valituksen tehneen osapuolen on 20 päivän kuluessa 1 kohdan mukaisesta tiedoksiannosta kirjallisesti pyydettävä välimiespaneelia määrittämään kohtuullisen määräajan pituus. Tällaisesta pyynnöstä on ilmoitettava samanaikaisesti riidan toiselle osapuolelle ja kauppakomitealle. Välimiespaneeli ilmoittaa ratkaisustaan riidan osapuolille ja kauppakomitealle 30 päivän kuluessa pyynnön esittämisestä. 3. Määrittäessään kohtuullisen määräajan pituutta välimiespaneeli ottaa huomioon ajan, jonka tapauksesta riippuen valituksen kohteena oleva osapuoli tai Tyynenmeren valtio yleensä tarvitsee sellaisten lainsäädäntö- tai hallintotoimenpiteiden antamiseen, jotka ovat verrattavissa niihin toimenpiteisiin, jotka tapauksesta riippuen valituksen kohteena oleva osapuoli tai Tyynenmeren valtio on nimennyt tuomion noudattamista varten tarpeellisiksi. Välimiespaneeli ottaa myös huomioon kapasiteettirajoitukset, jotka voivat vaikuttaa valituksen kohteena olevan osapuolen mahdollisuuksiin antaa tarvittavat toimenpiteet. 4. Jos alkuperäinen välimiespaneeli tai osa sen jäsenistä ei pysty kokoontumaan uudelleen, sovelletaan 52 artiklan mukaisia menettelyjä. Määräaika välimiespaneelin tuomion tiedoksiantamiselle on 45 päivää 2 kohdassa tarkoitetun pyynnön esittämisestä. 5. Kohtuullista määräaikaa voidaan jatkaa riidan osapuolten sopimuksella. 57 artikla Välimiespaneelin tuomion noudattamiseksi toteutettujen toimenpiteiden tarkastelu 1. Valituksen kohteena olevan osapuolen on ilmoitettava toiselle osapuolelle sekä kauppakomitealle ennen kohtuullisen määräajan päättymistä toimenpiteistä, jotka se on toteuttanut välimiespaneelin tuomion noudattamiseksi. 2. Jos riidan osapuolten välillä on erimielisyyttä 1 kohdan nojalla ilmoitettujen toimenpiteiden yhteensopivuudesta tämän sopimuksen määräysten kanssa, valituksen tehnyt osapuoli voi pyytää kirjallisesti välimiespaneelia ratkaisemaan asian. Tällaisessa pyynnössä on mainittava kyseinen toimenpide ja selitettävä, miksi se ei ole yhteensopiva tämän sopimuksen määräysten kanssa. Välimiespaneelin on annettava tuomionsa tiedoksi 90 päivän kuluessa pyynnön esittämisestä. Kiireellisissä tapauksissa, pilaantuvia ja kausitavaroita koskevat tapaukset mukaan luettuina, välimiespaneelin on annettava tuomionsa 45 päivän kuluessa pyynnön esittämisestä. 3. Jos alkuperäinen välimiespaneeli tai jotkut sen jäsenistä eivät pysty kokoontumaan uudelleen, sovelletaan 52 artiklan mukaisia menettelyjä. Määräaika välimiespaneelin tuomion tiedoksiantamiselle on 105 päivää 2 kohdassa tarkoitetun pyynnön esittämisestä. 58 artikla Välimiespaneelin tuomioiden noudattamatta jättämisestä seuraavat väliaikaiset korjaavat toimenpiteet 1. Jos asianomainen osapuoli tai Tyynenmeren valtio ei ilmoita välimiespaneelin tuomion noudattamiseksi toteuttamistaan toimenpiteistä ennen kohtuullisen määräajan päättymistä tai jos välimiespaneeli päättää, että 57 artiklan 1 kohdan mukaisesti ilmoitettu toimenpide ei ole tämän sopimuksen määräysten mukainen, valituksen kohteena olevan osapuolen on tapauksesta riippuen valituksen tehneen osapuolen tai Tyynenmeren valtion tätä vaatiessa tarjottava korvausta. Korvaus voi muodostua rahallisesta korvauksesta tai sisältää sellaisen, vaikka tämä sopimus ei velvoita tapauksesta riippuen valituksen kohteena olevaa osapuolta tai Tyynenmeren valtiota tarjoamaan rahallista korvausta 2. Jos korvauksesta ei päästä sopimukseen 30 päivän kuluessa kohtuullisen määräajan päättymisestä tai 57 artiklan nojalla annetusta välimiespaneelin tuomiosta, jonka mukaan toimenpide ei ole tämän sopimuksen mukainen, valituksen tehneellä osapuolella tai Tyynenmeren valtiolla on oikeus toteuttaa soveltuvia toimenpiteitä ilmoitettuaan tästä toiselle osapuolelle. Näitä toimenpiteitä voi toteuttaa tapauksesta riippuen valituksen tehnyt osapuoli tai Tyynenmeren valtio. 3. Päättäessään tällaisista toimenpiteistä tapauksesta riippuen valituksen tehneen osapuolen tai Tyynenmeren valtion on pyrittävä valitsemaan rikkomiseen nähden oikeasuhteisia toimenpiteitä, jotka vähiten vaikuttavat tämän sopimuksen tavoitteiden saavuttamiseen, ja otettava huomioon niiden vaikutus valituksen kohteena olevan osapuolen tai yksittäisten Tyynenmeren valtioiden talouteen tai kehitykseen. 4. EY-osapuolen on harjoitettava asianmukaista pidättyväisyyttä hyväksyessään soveltuvia toimenpiteitä tämän artiklan 1 tai 2 kohdan nojalla, erityisesti kun sopimuksen noudattamatta jättäminen johtuu kapasiteettirajoituksista. 5. Korvauksen tai soveltuvien toimenpiteiden on oltava tilapäisiä, ja niitä voidaan jatkaa ainoastaan siihen asti kun tämän sopimuksen määräysten vastaiseksi katsottu toimenpide peruutetaan tai sitä muutetaan sen saattamiseksi sopimuksen mukaiseksi tai kun osapuolet ovat sopineet riidan ratkaisemisesta. 59 artikla Välimiespaneelin tuomioiden noudattamiseksi toteutettujen toimenpiteiden tarkastelu asianmukaisten toimenpiteiden hyväksymisen jälkeen 1. Valituksen kohteena olevan osapuolen tai Tyynenmeren valtion on ilmoitettava toiselle osapuolelle tai Tyynenmeren valtiolle sekä kauppakomitealle toimenpiteistä, jotka se on toteuttanut välitystuomion noudattamiseksi, ja pyynnöstään, joka koskee valituksen tehneen osapuolen tai Tyynenmeren valtion soveltamien asianmukaisten toimenpiteiden lopettamista. 2. Jos riidan osapuolet eivät pääse sopimukseen ilmoitetun toimenpiteen yhteensopivuudesta tämän sopimuksen määräysten kanssa 30 päivän kuluessa ilmoituksen tekemisestä, valituksen tehnyt osapuoli tai Tyynenmeren valtio voi pyytää kirjallisesti välimiespaneelia ratkaisemaan asian. Tällaisesta pyynnöstä on ilmoitettava samanaikaisesti riidan toiselle osapuolelle tai Tyynenmeren valtiolle ja kauppakomitealle. Välimiespaneelin tuomiosta ilmoitetaan riidan osapuolille sekä kauppakomitealle 45 päivän kuluessa pyynnön esittämisestä. Jos välimiespaneeli päättää, että sen tuomion noudattamiseksi toteutettu toimenpide ei ole tässä sopimuksessa tarkoitettujen määräysten mukainen, välimiespaneeli määrittää, voiko tapauksesta riippuen valituksen tehnyt osapuoli tai Tyynenmeren valtio jatkaa aiheellisten toimenpiteiden soveltamista. Jos välimiespaneeli päättää, että sen tuomion noudattamiseksi toteutettu toimenpide on tämän sopimuksen määräysten mukainen, asianmukaiset toimenpiteet on lopetettava. 3. Jos alkuperäinen välimiespaneeli tai osa sen jäsenistä ei pysty kokoontumaan uudelleen, sovelletaan 52 artiklan mukaisia menettelyjä. Määräaika välimiespaneelin tuomion tiedoksiannolle on 60 päivää 2 kohdassa tarkoitetun pyynnön esittämisestä. III jakso Yhteiset määräykset 60 artikla Sovintoratkaisu Osapuolet voivat milloin tahansa päästä sovintoratkaisuun III osaan liittyvässä riidassa. Niiden on ilmoitettava kauppakomitealle tällaisesta ratkaisusta. Kun sovintoratkaisu on hyväksytty, menettely päätetään. 61 artikla Työjärjestys ja menettelysäännöt 1. Tämän sopimuksen III osan mukaisiin riitojenratkaisumenettelyihin sovelletaan osapuolten hyväksymää työjärjestystä ja menettelysääntöjä. 2. Osapuolet voivat päättää työjärjestyksen ja menettelysääntöjen muuttamisesta. 3. Kaikki välimiespaneelin kokoukset ovat yleisölle avoimia työjärjestyksen mukaisin edellytyksin, jollei välimiespaneeli toisin päätä omasta aloitteestaan tai riidan osapuolten pyynnöstä. 62 artikla Tiedot ja tekniset neuvot Välimiespaneeli voi riidan osapuolen pyynnöstä tai omasta aloitteestaan hankkia tietoja kaikista lähteistä, myös riidan osapuolilta, joita se pitää asianmukaisena välimiespaneelimenettelyn kannalta. Välimiespaneelilla on myös oikeus hankkia asianmukaiseksi katsomansa asiantuntijalausunnot. Muut asiaan liittyvät tahot saavat toimittaa amicus curiae -lausumia välimiespaneelille työjärjestyksen mukaisin edellytyksin. Kaikki tällä tavoin saadut tiedot on ilmoitettava kullekin riidan osapuolelle, ja niiden johdosta on voitava esittää huomautuksia. 63 artikla Lausumien kieli 1. Riidan osapuolten kirjalliset ja suulliset vastineet voidaan esittää millä tahansa osapuolten virallisella kielellä. 2. Osapuolet pyrkivät sopimaan yhteisestä työkielestä kaikkien tämän osan mukaisten erityismenettelyiden osalta. Jos osapuolet eivät pääse sopimukseen yhteisestä työkielestä, kukin osapuoli tai Tyynenmeren valtio järjestää toimittamiensa asiakirjojen kääntämisen ja kuulemisten tulkkauksen valituksen kohteena olevan osapuolen tai Tyynenmeren valtion valitsemalle kielelle ja maksaa tästä aiheutuvat kustannukset, jollei tämä kieli ole kyseisen osapuolen tai Tyynenmeren valtion virallinen kieli [4]. 64 artikla Välimiespaneelin tuomiot 1. Välimiespaneelin on kaikin keinoin pyrittävä tekemään päätöksensä yhteisymmärryksessä. Jos päätöstä ei kuitenkaan voida tehdä yhteisymmärryksessä, asiasta on päätettävä annettujen äänten enemmistöllä. 2. Päätöksessä esitetään tosiseikat, tämän sopimuksen asiaa koskevien määräysten sovellettavuus sekä havaintojen ja niihin pohjautuvien päätelmien syyt. Kauppakomitea asettaa välimiespaneelin tuomiot yleisön saataville, jollei se itse toisin päätä. 4 LUKU Yleiset määräykset 65 artikla Välimiesten luettelo 1. Kauppakomitea laatii viimeistään kolmen kuukauden kuluttua tämän sopimuksen väliaikaisen soveltamisen alkamisesta luettelon 15 henkilöstä, jotka ovat halukkaita ja kykeneviä toimimaan välimiehinä. Kumpikin osapuoli valitsee viisi henkilöä toimimaan välimiehinä. Osapuolet sopivat myös viidestä henkilöstä, jotka eivät ole kummankaan osapuolen kansalaisia, ja jotka toimivat välimiespaneelin puheenjohtajana. Kauppakomitea varmistaa, että luettelossa on aina 15 henkilöä. 2. Välimiehillä on oltava erityistä asiantuntemusta tai kokemusta oikeudellisista kysymyksistä ja kansainvälisestä kaupasta. Välimiesten on oltava riippumattomia ja toimittava henkilökohtaisessa ominaisuudessaan, he eivät saa ottaa ohjeita miltään järjestöltä tai hallitukselta eikä heillä saa olla sidoksia minkään osapuolen hallitukseen, ja heidän on noudatettava työjärjestykseen liitettyjä menettelysääntöjä. 66 artikla Suhde Maailman kauppajärjestön asettamiin velvoitteisiin 1. Tämän sopimuksen nojalla perustetut välimieselimet eivät ratkaise riitoja, jotka koskevat WTO:n perustamissopimuksesta johtuvia jommankumman osapuolen tai, tapauksesta riippuen, asianomaisen Tyynenmeren valtion oikeuksia ja velvoitteita. 2. Turvautuminen tämän sopimuksen riitojenratkaisua koskeviin määräyksiin ei rajoita mahdollisia WTO-sopimukseen perustuvia toimia, mukaan lukien riitojenratkaisu. Jos tapauksesta riippuen osapuoli tai kyseinen Tyynenmeren valtio on kuitenkin aloittanut tiettyä toimenpidettä koskevan riitojenratkaisumenettelyn joko tämän sopimuksen 51 artiklan 1 kohdan tai WTO-sopimuksen mukaisesti, se ei voi aloittaa samaa toimenpidettä koskevaa riitojenratkaisumenettelyä toisella foorumilla ennen ensimmäisen menettelyn päättymistä. Tapauksesta riippuen osapuolen tai Tyynenmeren valtion katsotaan aloittaneen tässä kohdassa tarkoitetulla tavalla WTO-sopimuksen mukaisen riitojenratkaisumenettelyn, jos se pyytää paneelin perustamista WTO:n riitojenratkaisusta annettuja sääntöjä ja menettelyjä koskevan sopimuksen 6 artiklan mukaisesti. 3. Tämän sopimuksen määräykset eivät estä osapuolta tai Tyynenmeren valtiota soveltamasta WTO:n riitojenratkaisuelimen hyväksymää velvoitteiden keskeyttämistä. WTO-sopimuksen määräykset eivät estä osapuolia keskeyttämästä tämän sopimuksen mukaisten etuuksien soveltamista. 67 artikla Määräajat 1. Tässä osassa vahvistetut määräajat, myös välimiespaneelille sen tuomion ilmoittamista varten asetettu määräaika, lasketaan kalenteripäivinä alkaen sitä toimea tai tosiseikkaa seuraavasta päivästä, johon ne viittaavat. 2. Riidan osapuolet voivat yhteisellä sopimuksella pidentää tässä osassa tarkoitettua määräaikaa. IV OSA INSTITUTIONAALISET MÄÄRÄYKSET 68 artikla Kauppakomitea 1. Perustetaan kauppakomitea, jonka muodostavat osapuolten edustajat. 2. Kauppakomitea vahvistaa työjärjestyksensä, ja sen puheenjohtajina toimivat EY-osapuolen edustaja ja Tyynenmeren valtioiden edustaja. Puheenjohtajat vuorottelevat kokousten puheenjohtajan tehtävissä. Kokouksen puheenjohtajaa pidetään tätä sopimusta sovellettaessa "puheenjohtajana toimivana" henkilönä, kunnes seuraava kokous aloitetaan ja toinen osapuoli ottaa hoitaakseen puheenjohtajana toimimisen. 3. Kauppakomitea käsittelee kaikkia kysymyksiä, jotka ovat tämän sopimuksen täytäntöönpanon kannalta tarpeellisia. 4. Hoitaessaan tehtäviään kauppakomitea voi a) perustaa ja valvoa erityiskomiteoita tai -elimiä, jotka voivat olla tarpeen tämän sopimuksen täytäntöön panemiseksi; b) kokoontua milloin tahansa osapuolten sopimana ajankohtana; c) tarkastella kaikkia tämän sopimuksen mukaisesti esille tulleita kysymyksiä ja toteuttaa tarvittavat toimenpiteet tehtäviään hoitaessaan; ja d) tehdä päätöksiä tai antaa suosituksia tässä sopimuksessa määrätyissä tapauksissa. 5. Kauppakomitea siirtää erityisen täytäntöönpano- ja päätöksentekovallan erityiskomiteoille, erityisesti tulliyhteistyön ja alkuperäsääntöjen erityiskomitealle, tämän sopimuksen asiaan liittyvien määräysten mukaisesti. V OSA YLEISET MÄÄRÄYKSET JA LOPPUMÄÄRÄYKSET 69 artikla Neuvottelujen jatkamista koskevat määräykset 1. EY-osapuoli ja Tyynenmeren valtiot, joita tämä sopimus koskee, ovat sitoutuneet kattavan talouskumppanuussopimuksen tekemistä koskevien käynnissä olevien neuvotteluiden jatkamiseen ja onnistuneeseen loppuun saattamiseen Cotonoun sopimuksen mukaisesti ja aiempien ministeritason julistusten ja päätelmien mukaisesti siten, että siihen sisältyvät kaikki tarvittavat osat ja että se koskee kaikkia asianomaisia Tyynenmeren alueen maita. Ne vahvistavat sitoutumisensa tavoitteeseen, jonka mukaan nämä neuvottelut saadaan päätökseen 31 päivään joulukuuta 2008 mennessä. 2. Osapuolet tunnustavat, että kehitysyhteistyö on kattavan talouskumppanuussopimuksen keskeinen osa ja olennainen tekijä sen tavoitteiden saavuttamiseksi. Ne vahvistavat sitoutuneensa tukemaan tavoitetta, jonka mukaan kehitysyhteistyö alueellista talousyhteistyötä ja yhdentymistä varten, josta määrätään Cotonoun sopimuksessa, toteutetaan siten, että kattavasta talouskumppanuussopimuksesta odotettavissa oleva hyöty on mahdollisimman suuri. 3. Osapuolet ottavat huomioon sen, että tämä väliaikainen kumppanuussopimus ei ennalta määritä kantoja, jotka alue omaksuu kehitysyhteistyötä koskevasta kattavasta talouskumppanuussopimuksesta käytävissä neuvotteluissa. Ne sopivat siitä, että kehitysyhteistyötä koskevat määräykset viimeistellään mahdollisimman pian Tyynenmeren AKT-valtioiden muodostamassa laajemmassa yhteydessä. Tätä ennen ne sopivat lisäksi tekevänsä tiivistä kansallisen tason yhteistyötä Cotonoun sopimuksen mukaisten nykyisten rakenteiden tarjoamissa puitteissa, jotta tuettaisiin täytäntöönpanoa ja hyötyjen toteutumista ja maksimoitaisiin kehitysyhteistyön ja tämän sopimuksen tavoitteiden välinen synergia. 4. Varsinainen talouskumppanuussopimus korvaa voimaan tultuaan tämän sopimuksen, ja tämä sopimuksen voimassaolo samalla päättyy. 70 artikla Määritelmät ja velvoitteiden täyttäminen 1. Tässä sopimuksessa "osapuolilla" tarkoitetaan Euroopan yhteisöä, jäljempänä "EY-osapuoli", sekä Papua-Uutta-Guineaa ja Fidžisaarten tasavaltaa, jäljempänä "Tyynenmeren valtiot". 2. Tässä sopimuksessa a) käsitteellä "osapuolet" tarkoitetaan 1 kohdassa lueteltuja Tyynenmeren valtioita, kun ne toimivat yhdessä, ja EY-osapuolta. Käsitteellä "osapuoli" tarkoitetaan tapauksesta riippuen 1 kohdassa lueteltuja yhteisesti toimivia Tyynenmeren valtioita tai EY-osapuolta. b) käsitteellä "Tyynenmeren valtiot" tarkoitetaan 1 kohdassa lueteltuja Tyynenmeren valtioita, kun ne toimivat erikseen. 3. Tässä sopimuksessa "pienillä saarivaltioilla" tarkoitetaan soveltuvin osin Cookinsaaria, Kiribatia, Naurua, Niuea, Palauta, Marshallinsaarten tasavaltaa ja Tuvalua. 4. Tässä sopimuksessa "vähiten kehittyneellä maalla" tarkoitetaan kaikkia Tyynenmeren valtioita, joita Yhdistyneet Kansakunnat pitää vähiten kehittyneinä maina tämän sopimuksen voimaantulohetkellä. 5. Tyynenmeren valtiot ja EY-osapuoli toteuttavat kaikki tämän sopimuksen mukaisten velvoitteiden täyttämiseksi tarvittavat yleiset ja erityiset toimenpiteet ja varmistavat toimivansa tässä sopimuksessa vahvistettujen tavoitteiden mukaisesti. 71 artikla Koordinaattorit ja tiedonvaihto 1. Viestinnän helpottamiseksi ja sopimuksen tehokkaan täytäntöönpanon varmistamiseksi osapuolet nimeävät koordinaattorin kohtuullisen ajan kuluessa tämän sopimuksen väliaikaisesta soveltamisesta. Koordinaattoreiden nimeäminen ei rajoita tämän sopimuksen eri osastojen tai lukujen mukaista toimivaltaisten viranomaisten nimenomaista nimeämistä. 2. Koordinaattoreiden on osapuolten pyynnöstä ilmoitettava kaikista tämän sopimuksen täytäntöönpanoon liittyvistä asioista vastaava virasto tai virkailija ja annettava tarvittavaa apua helpottaakseen yhteydenpitoa pyynnön esittäneen osapuolen kanssa. 3. Toisen osapuolen pyynnöstä ja siinä määrin, kuin se on laillisesti mahdollista, osapuolet toimittavat koordinaattorinsa välityksellä tietoa ja vastaavat viipymättä kaikkiin kysymyksiin, jotka liittyvät nykyiseen tai ehdotettuun toimenpiteeseen, joka saattaa vaikuttaa osapuolten väliseen kauppaan. 4. EY-osapuoli ja Tyynenmeren valtiot varmistavat, että niiden yleisesti sovellettavat tämän sopimuksen soveltamisalaan kuuluvia kauppa-asioita koskevat lait, asetukset, menettelyt ja hallinnolliset päätökset julkaistaan viipymättä tai asetetaan yleisesti saataville, mihin voi sisältyä niiden tarjoaminen saataville EY-osapuolen tai kyseisen Tyynenmeren valtion virallisilla verkkosivuilla, joille pääsy on avoin ja maksuton. Tällaisista toimenpiteistä on myös ilmoitettava toiselle osapuolelle. 5. Edellä 4 kohdassa tarkoitetut tiedot katsotaan saatetuiksi toisen osapuolen tietoon, kun ne on asetettu saataville ilmoittamalla ne asianmukaisesti WTO:lle ja Tyynenmeren valtioiden koordinaattorille, sanotun kuitenkaan rajoittamatta tämän sopimuksen määräyksiä, jotka koskevat avoimuutta. 72 artikla Alueellinen etusija 1. Tämän sopimuksen määräykset eivät velvoita EY-osapuolta tai Tyynenmeren valtiota myöntämään toiselle tämän sopimuksen osapuolelle kohtelua, joka on suotuisampi kuin sellainen kohtelu, jota EY-osapuolessa tai jossakin Tyynenmeren valtiossa sovelletaan osana sen omaa alueellista yhdentymisprosessia. 2. Sellainen mahdollisesti suotuisampi kohtelu ja etu, jonka jokin Tyynenmeren valtio voi tämän sopimuksen nojalla myöntää EY-osapuolelle, on myös myönnettävä jokaiselle muulle Tyynenmeren valtiolle, joka on tämän sopimuksen osapuoli. 73 artikla Suhde Cotonoun sopimukseen 1. Cotonoun sopimuksen 3 osan II osastossa annettuja kehitysyhteistyötä koskevia määräyksiä lukuun ottamatta kaikissa tapauksissa, joissa tämän sopimuksen ja Cotonoun sopimuksen 3 osan II osaston määräykset ovat ristiriidassa, sovelletaan tämän sopimuksen määräyksiä. 2. Tämän sopimuksen määräysten ei tulkita estävän minkään Cotonoun sopimuksen määräysten, 3 osan II osaston määräyksiä lukuun ottamatta, soveltamista mainitussa sopimuksessa määrättyjen menettelyiden mukaisesti. 74 artikla Suhde WTO-sopimukseen EY-osapuoli ja Tyynenmeren valtiot sopivat, että tämä sopimus ei edellytä, että tapauksesta riippuen EY-osapuoli tai Tyynenmeren valtiot toimisivat tavalla, joka ei ole yhteensopiva niiden WTO-velvoitteiden kanssa. 75 artikla Suhde muihin kansainvälisiin sopimuksiin Tämän sopimuksen määräysten ei katsota vapauttavan osapuolta sen nykyisistä velvoitteista tai kumoavan osapuolen oikeuksia, jotka johtuvat jostakin olemassa olevasta kansainvälisestä sopimuksesta, jollei nimenomaisesti toisin määrätä. 76 artikla Voimaantulo ja kesto 1. Tämä sopimus tulee voimaan seuraavan kuukauden ensimmäisenä päivänä sen päivän jälkeen, jona osapuolet ovat ilmoittaneet toisilleen kirjallisesti, että niiden sisäiset sopimuksen voimaantulon edellyttämät menettelyt on saatettu päätökseen. 2. EY-osapuoli ja Tyynenmeren valtiot sopivat sopimuksen väliaikaisesta soveltamisesta siihen saakka, kun se tulee voimaan. Väliaikainen soveltaminen voidaan toteuttaa EY-osapuolen ja Tyynenmeren valtioiden lainsäädännön mukaisella väliaikaisella soveltamisella tai ratifioimalla sopimus. Sopimusta aletaan soveltamaan väliaikaisesti kymmenen päivän kuluttua siitä, kun osapuolet ovat ilmoittaneet toisilleen kirjallisesti, että väliaikaisen soveltamisen edellyttämät menettelyt on saatettu päätökseen. 3. Jos jokin Tyynenmeren valtio liittyy tähän sopimukseen, sopimusta sovelletaan väliaikaisesti 2 kohdassa tarkoitetulla tavalla, kun EY-osapuoli ja kyseinen Tyynenmeren valtio ovat antaneet sitä koskevan ilmoituksen. 4. Sen estämättä, mitä 2 kohdassa määrätään, EY-osapuoli ja Tyynenmeren valtiot voivat mahdollisuuksien mukaan toteuttaa toimenpiteitä soveltaakseen sopimusta ennen väliaikaisen soveltamisen alkamista. 5. Osapuoli voi ilmoittaa toiselle osapuolelle kirjallisesti aikomuksestaan irtisanoa sopimus. 6. Irtisanominen tulee voimaan kaksitoista kuukautta sen jälkeen, kun siitä on ilmoitettu toiselle osapuolelle. 77 artikla Alueellinen soveltamisala Sopimusta sovelletaan alueisiin, joihin Euroopan yhteisön perustamissopimusta sovelletaan, siinä määrätyin edellytyksin, sekä Tyynenmeren valtioiden alueisiin. Tämän sopimuksen viittauksia "alueeseen" tulkitaan tässä merkityksessä. 78 artikla Tarkistuslauseke Kauppakomitea voi tarvittaessa tarkistaa tätä sopimusta, sen täytäntöönpanoa, toimintaa ja toimivuutta ja antaa osapuolille soveltuvia ehdotuksia sen muuttamiseksi. 79 artikla Syrjäisimmät alueet ja Euroopan yhteisö Tämän sopimuksen määräykset eivät estä EY-osapuolta soveltamasta nykyisiä toimenpiteitä, jotka kohdistuvat syrjäisimpien alueiden rakenteelliseen, sosiaalisen ja taloudelliseen tilanteeseen Euroopan yhteisön perustamissopimuksen 299 artiklan 2 kohdan mukaisesti. 80 artikla Tyynenmeren saarten liittyminen 1. Sopimukseen voivat liittyä kaikki Tyynenmeren saarivaltiot, jotka ovat Cotonoun sopimuksen osapuolia, ja Tyynenmeren saaret, joiden rakenteelliset ominaisuudet sekä taloudellinen ja yhteiskunnallinen tilanne vastaavat maita, jotka ovat Cotonoun sopimuksen osapuolia, toimittamalla GATT 1994 -sopimuksen XXIV artiklan mukaisen tarjouksen markkinoillepääsystä. Kaikki liittymispyynnöt on osoitettava tämän sopimuksen osapuolille, jotka tekevät sitä koskevan päätöksen. 2. Jos pyyntö hyväksytään, kyseinen Tyynenmeren saari liittyy tähän sopimuksen tallettamalla liittymiskirjan, joka annetaan osapuolille tiedoksi. 81 artikla Todistusvoimaiset tekstit Tämä sopimus laaditaan kahtena kappaleena bulgarian, englannin, espanjan, hollannin, italian, kreikan, latvian, liettuan, maltan, portugalin, puolan, ranskan, romanian, ruotsin, saksan, slovakin, sloveenin, suomen, tanskan, tšekin, unkarin ja viron kielellä, ja jokainen teksti on yhtä todistusvoimainen. 82 artikla Liitteet Tämän sopimuksen liitteet ja pöytäkirjat ovat erottamaton osa tätä sopimusta. TÄMÄN VAKUUDEKSI valtuutetut edustajat ovat allekirjoittaneet tämän sopimuksen. Съставено в Лондон на тридесети юли две хиляди и девета година Hecho en Londres, el treinta de julio de dos mil nueve. V Londýně dne třicátého července dva tisíce devět. Udfærdiget i London den tredivte juli to tusind og ni. Geschehen zu London am dreißigsten Juli zweitausendneun. Kahe tuhande üheksanda aasta juulikuu kolmekümnendal päeval Londonis. Έγινε στο Λονδίνο, στις τριάντα Ιουλίου δύο χιλιάδες εννιά. Done at London on the thirtieth day of July in the year two thousand and nine. Fait à Londres, le trente juillet deux mille neuf. Fatto a Londra, addì trenta luglio duemilanove. Londonā, divi tūkstoši devītā gada trīsdesmitajā jūlijā. Priimta du tūkstančiai devintų metų liepos trisdešimtą dieną Londone. Kelt Londonban, a kétezer-kilencedik év július harmincadik napján. Magħmul f’Londra, fit-tletin jum ta’ Lulju tas-sena elfejn u disgħa. Gedaan te Londen, de dertigste juli tweeduizend negen. Sporządzono w Londynie dnia trzydziestego lipca roku dwa tysiące dziewiątego. Feito em Londres, em trinta de Julho de dois mil e nove. Încheiat la Londra, la treizeci iulie două mii nouă. V Londýne dňa tridsiateho júla dvetisícdeväť. V Londonu, dne tridesetega julija leta dva tisoč devet. Tehty Lontoossa kolmantenakymmenentenä päivänä heinäkuuta vuonna kaksituhattayhdeksän. Som skedde i London den trettionde juli tjugohundranio. За Европейската общност Por la Comunidad Europea Za Evropské společenství For Det Europæiske Fællesskab Für die Europäische Gemeinschaft Euroopa Ühenduse nimel Για την Ευρωπαϊκή Κοινότητα For the European Community Pour la Communauté européenne Per la Comunità europea Eiropas Kopienas vārdā Europos bendrijos vardu Az Európai Közösség részéről Għall-Komunità Ewropea Voor de Europese Gemeenschap W imieniu Wspólnoty Europejskiej Pela Comunidade Europeia Pentru Comunitatea Europeană Za Európske spoločenstvo Za Evropsko skupnost Euroopan yhteisön puolesta För Europeiska gemenskapen For the Republic of the Fiji Islands For the Independent State of Papua New Guinea [1] Osapuolet tunnustavat, että tällaisia toimenpiteitä on sovellettava suosituimmuuskohtelun pohjalta. [2] Tämän laskemiseen on käytettävä WTO:n virallisia tietoja maailman tavarakaupan johtavista viejistä (lukuun ottamatta EU:n sisäistä kauppaa). [3] Tätä artiklaa sovellettaessa maataloustuotteilla tarkoitetaan WTO:n maataloussopimuksen liitteeseen I kuuluvia tuotteita. [4] Tyynenmeren valtioiden virallinen kieli on englanti, ja EY-osapuolen viralliset kielet on ilmaistu 81 artiklassa. -------------------------------------------------- LIITE I TYYNENMEREN VALTIOISTA PERÄISIN OLEVIIN TUOTTEISIIN SOVELLETTAVAT TULLIT 1. EY-osapuolen tullit, jäljempänä "EY:n tullit", poistetaan kokonaan kaikilta harmonoidun järjestelmän 1–97 ryhmään, ei kuitenkaan 93 ryhmään, kuuluvilta tuotteilta, jotka ovat peräisin jostakin Tyynenmeren valtiosta, sanotun kuitenkaan rajoittamatta 2, 4, 5, 6 ja 7 kohdan soveltamista. EY-osapuoli pitää edelleen voimassa 93 ryhmän tuotteisiin sovellettavat suosituimmuustullit. Tyynenmeren valtioista peräisin oleviin tuotteisiin sovellettavien EY-tullien ohjeellinen aikataulu esitetään tämän liitteen lisäyksessä. 2. Tyynenmeren valtioista peräisin oleviin nimikkeen 1006 [riisi] tuotteisiin sovellettavat EY:n tullit poistetaan 1. päivästä tammikuuta 2010, lukuun ottamatta alanimikkeen 10061010 tuotteisiin sovellettavia EY:n tulleja, jotka poistetaan tämän sopimuksen tultua voimaan. 3. EY-osapuoli ja Tyynenmeren valtiot sopivat, että Cotonoun sopimuksen pöytäkirjan 3, jäljempänä "sokeria koskeva pöytäkirja", määräyksiä sovelletaan edelleen 30. päivään syyskuuta 2009 ja että kyseisen päivämäärän jälkeen sokeria koskeva pöytäkirja ei enää ole niiden välillä voimassa. Sokeria koskevan pöytäkirjan 4 artiklan 1 kohtaa sovellettaessa vuosien 2008–2009 toimitusaika on 1. päivästä heinäkuuta 2008 30. päivään syyskuuta 2009. Takuuhinta 1. heinäkuuta ja 30. syyskuuta 2009 väliseksi ajaksi päätetään sokeria koskevan pöytäkirjan 5 artiklan 4 kohdan mukaisissa neuvotteluissa. 4. Tyynenmeren valtiosta peräisin oleviin nimikkeen 1701 (sokeri) tuotteisiin sovellettavat EY:n tullit poistetaan 1. lokakuuta 2009 alkaen. Ennen kuin EY-tullit poistetaan kokonaan, sokeria koskevassa pöytäkirjassa vahvistettujen tullittomien tariffikiintiöiden myöntämisen lisäksi avataan Tyynenmeren valtioista peräisin oleville nimikkeen 1701 tuotteille, valkoisena sokerina ilmaistuna, markkinointivuodeksi [1] 2008–2009 tullittomat 30000 tonnin tariffikiintiöt. Tässä ylimääräisessä tariffikiintiössä tuotavaksi tarkoitetuille tuotteille ei myönnetä tuontilupaa, ellei tuoja sitoudu ostamaan sellaisia tuotteita vähintään hinnoilla, jotka vastaavat sokeria koskevassa pöytäkirjassa EY-osapuoleen tuotavalle sokerille määrättyä takuuhintaa. 5. a) EY-osapuoli voi 1. lokakuuta 2009 ja 30. syyskuuta 2015 välisenä aikana periä sovellettavaa suosituimmuustullia Tyynenmeren valtioista peräisin olevista nimikkeen 1701 (sokeri) tuotteista, jos seuraavat valkoisena sokerina ilmaistut määrät ylittyvät, jolloin niiden katsotaan aiheuttavan häiriötä EY-osapuolen sokerimarkkinoilla: i) 3,5 miljoonaa tonnia markkinointivuonna sellaisten tuotteiden osalta, jotka ovat peräisin niistä Afrikan, Karibian ja Tyynenmeren valtioista (AKT-valtioista), jotka ovat allekirjoittaneet Cotonoun sopimuksen, ja ii) 1,38 miljoonaa tonnia markkinointivuonna 2009–2010 sellaisten tuotteiden osalta, jotka ovat peräisin niistä AKT-valtioista, joita Yhdistyneet Kansakunnat ei tunnusta vähiten kehittyneiksi maiksi. Luku 1,38 miljoonaa tonnia nousee 1,45 miljoonaan tonniin markkinointivuonna 2010–2011 ja 1,6 miljoonaan tonniin seuraavina neljänä markkinointivuonna. b) Niistä Tyynenmeren valtioista, jotka Yhdistyneet Kansakunnat tunnustaa vähiten kehittyneiksi maiksi, peräisin olevien nimikkeen 1701 tuotteiden tuontiin ei sovelleta 5 kohdan a alakohdan määräyksiä. Tällaiseen tuontiin on kuitenkin sovellettava tämän sopimuksen 21 artiklan määräyksiä [2]. c) Suosituimmuustullin soveltaminen päättyy sen markkinointivuoden lopussa, jonka aikana se oli otettu käyttöön. d) Kaikista tämän kohdan nojalla toteutettavista toimenpiteistä on ilmoitettava välittömästi kauppakomitealle, jossa niitä käsitellään määräajoin. 6. Tämän sopimuksen 21 artiklan määräysten soveltamiseksi voidaan 1. lokakuuta 2015 alkaen katsoa nimikkeeseen 1701 kuuluvien tuotteiden markkinoilla ilmenevän häiriötä, jos valkoisen sokerin markkinahinta Euroopan yhteisössä laskee kahtena peräkkäisenä kuukautena alle 80 prosenttiin Euroopan yhteisössä edellisenä markkinointivuonna vallinneesta valkoisen sokerin markkinahinnasta. 7. Nimikkeisiin 17049099, 18061030, 18061090, 21069059 ja 21069098 kuuluviin tuotteisiin sovelletaan 1.tammikuuta 2008– 30. syyskuuta 2015 erityistä valvontajärjestelyä sen varmistamiseksi, että 4 ja 5 kohdassa määrättyjä järjestelyjä ei kierretä. Jos Tyynenmeren valtioista peräisin olevien kyseisten tuotteiden tuonnin määrä lisääntyy kumulatiivisesti tarkasteltuna yli 20 prosenttia kahdentoista peräkkäisen kuukauden aikana verrattuna kolmen edellisen kahdentoista kuukauden jakson vuotuisen tuonnin keskiarvoon, EY-osapuoli tarkastelee kyseisen tuonnin kauppavirtoja, taloudellisia perusteita ja sokeripitoisuutta, ja jos se katsoo kyseistä tuontia käytettävän 4 ja 5 kohdassa määrättyjen järjestelyjen kiertämiseen, se voi keskeyttää etuuskohtelun ja ottaa käyttöön suosituimmuustullin, jota sovelletaan Euroopan yhteisön yhteisen tullitariffin mukaisesti Tyynenmeren valtioista peräisin olevien, nimikkeisiin 17049099, 18061030, 18061090, 21069059 ja 21069098 kuuluvien tuotteiden tuonnissa. Tämän kohdan mukaisiin toimiin sovelletaan 5 kohdan b, c ja d alakohtaa soveltuvin osin. 8. CN-koodiin 1701 kuuluville tuotteille myönnetään 1. lokakuuta 2009 – 30. syyskuuta 2012 tuontilupia etuuskohteluun oikeutettua tuon